title: Latvian kansanäänestys 2012

text: Venäläismielinen Harmoniakeskus-puolue nousi syyskuun 2011 vaaleissa parlamentin suurimmaksi puolueeksi, mutta jäi silti kokoomushallituksen ulkopuolelle. Latvian venäläismielinen Kansalliskieli-liike aloitti marraskuussa 2011 nimienkeruun, jonka tarkoituksena oli saada maan parlamentti, Saeima, hyväksymään venäjä viralliseksi kieleksi tai korkein oikeus päättämään, että asiasta järjestettäisiin kansanäänestys. Adressin allekirjoitti runsaat 187 000 latvialaista. Perustuslakia muutetaan, jos muutosta kannattaa vähintään puolet kaikista äänioikeutetuista.


title: Latvian kansanäänestys 2012

text: Alustavien tulosten mukaan latvialaiset torjuivat odotetusti venäjän kielen virallistamisen. Noin neljäsosa äänestäneistä kannatti perustuslain muuttamista.


title: Maasin koulu

text: Maasin koulu (, ) on peruskoulu Norjan Koutokeinossa.


title: Ei alkua ei loppua

text: Ei alkua ei loppua: Saamelaisten puheenvuoro on vuonna 1999 julkaistu kirja, jonka ovat kustantaneet Like ja Suomen rauhanpuolustajat. Kirja koostuu keskusteluista, joita kirjan toimittaneet Elina Helander ja Kaarina Kailo ovat käyneet kulttuurihenkilöiden kanssa. Julkaisijoiden mukaan ”teoksen tarkoituksena on herättää keskustelua saamelaisten asemasta Suomessa ja ravistella alkuperäiskansan todellisuuden jäsentämistavan kautta eurooppakeskeistä tieteellistä ajattelua”.


title: Nieidagorži

text: Nieidagorži () on 8 metriä korkea koski Alattio-Koutokeinojoen vesistössä ("Alta-Kautokeinovassdraget"). Koski sijaitsee Koutokeinon kunnassa noin 18 kilometriä etelään Maasin kylästä.


title: Seulakoimaiset

text: Seulakoimaiset (Adeloidea, aikaisemmin Incurvarioidea) on alkeelliseen "Monotrysia"-ryhmään kuuluva perhosten yläheimo. Kooltaan lajit ovat pieniä tai erittäin pieniä.


title: Seulakoimaiset

text: Seulakoimaiset ovat pääsääntöisesti metallinkiiltoisia pikkuperhosia. Osa lajeista lentää päiväsaikaan. Yhdistävänä piirteenä naaraalla on ulostyöntyvä, pistinmäinen munanasetin, joka on levossa takaruumiin laajentuneen seitsemännen jaokkeen sisällä. Munanasettimella naaras laskee munat kasvin sisään. Siipisuonitus on hyvin kehittynyt. Etusiipi ja takasiipi liittyvät toisiinsa vahvan frenulumin avulla. Tuntosarvet ovat rihmamaiset, yleensä pitkät ja joillakin lajeilla erittäin pitkät. Pään pistesilmät ja chaetosemat puuttuvat.


title: Seulakoimaiset

text: Toukat ovat aluksi lehtimiinaajia, mutta liikkuvat myöhemmin ravintokasvilla lehdenkappaleista rakentamansa suojuksen sisällä.


title: Suolojávri

text: Suolojávri on järvi Norjan Koutokeinossa. Järvi kuuluu Alattio-Koutokeinojoen vesistöön.


title: Conflict-luokka

text: Conflict-luokka oli Britannian kuninkaallisen laivaston kolmen aluksen muodostama torpedovenehävittäjäluokka (). Luokka oli Cowesista Isle of Wightilta olevan J. Samuel White and Companyn telakan valmistama.


title: Láhpojávri

text: Láhpojávri on järvi Norjan Koutokeinossa. Järvi kuuluu Alattio-Koutokeinojoen vesistöön.


title: Geađgejávri

text: Geađgejávri on järvi Norjan Koutokeinossa aivan Suomen rajan läheisyydessä. Järvi kuuluu Alattio-Koutokeinojoen vesistöön.


Luonnossa: Vuoropuhelua Nils-Aslak Valkeapään tuotannon kanssa on Käsivarren Lapissa asuvan kuvanveistäjän ja ympäristötaiteilijan Leena Valkeapään väitöskirja vuodelta 2011. Tutkielma laadittiin Aalto-yliopiston taideteollisessa korkeakoulussa, ja teoksen julkaisi Maahenki.


title: Läiskäkoit

text: Läiskäkoit (Tischeriidae) on alkeelliseen "Monotrysia"-ryhmään kuuluva pieni perhosheimo ja läiskäkoimaisten yläheimon ("Tischerioidea") ainoa heimo.


title: Läiskäkoit

text: Läiskäkoiden kolmeen sukuun kuuluu maailmassa noin 80 lajia, joista Euroopassa tavataan yhdeksän ja Pohjoismaissa kuusi. Lajimäärä on suurin Pohjois-Amerikassa, missä lajeja on 50. Ne ovat pieniä, hokkaruumiisia perhosia, joiden siipiväli vaihtelee yleensä 6–11 mm välillä. Etusiivet ovat pitkät, takasiivet hyvin kapeat ja takasiivissä on erittäin pitkät siipiripset. Siipisuonitus on tunnusomainen, etusiiven diskaaliala on venynyt, mutta takasiivestä se puuttuu kokonaan. Verkkosilmät ovat suuret, mutta pistesilmät puuttuvat. Imukärsä on pitkä, huuli- ja leukarihmat ovat lyhyet. Tuntosarvet ovat pitkät, yleensä lähes etusiiven pituiset, ja niiden tyvessä on leveiden suomujen muodostama suomutupsu. Lepäävä perhonen pitää ruumistaan ylävistoon vinottain alustaan nähden.


title: Läiskäkoit

text: Toukat ovat litteitä ja raajattomia. Ne elävät lehtimiinaajina kasvien lehtien sisällä. Erikoisena piirteenä toukka poistaa ulosteensa miinasta lehteen tekemänsä aukon kautta. Siksi läiskäkoiden miinoissa ei ole miinoissa yleensä näkyviä ulostekertymiä. Miina on muodoltaan laikkumainen ja sen väristä voi joissakin tapauksissa päätellä lajin. Miinan pinnan toukka vuoraa erittämällään silkillä. Silkkirakenne saa lehden kaartumaan tuoden toukalle lisäsuojaa. Toukka viettää koko kehityksensä saman lehden sisällä. Syksyllä lehden pudotessa maahan toukka koteloituu miinaan ja talvehtii.


title: Läiskäkoit

text: Suomesta on tavattu viisi läiskäkoilajia. Yhtä lukuun ottamatta niiden levinneisyys on keskittyy Etelä- ja Lounais-Suomeen.


title: Graalin myytti

text: Graalin myytti on John Matthewsin vuonna 1981 ilmestynyt tietokirja Graalin maljasta.


title: Caesarin on kuoltava

text: Caesarin on kuoltava ("Cesare deve morire") on Paolo ja Vittorio Tavianin ohjaama italialainen elokuva. Se sai vuonna 2012 Berliinin elokuvajuhlien pääpalkinnon Kultaisen karhun.


title: Caesarin on kuoltava

text: Elokuvassa vangit esittävät William Shakespearen näytelmän "Julius Caesar". Kriitikot ovat kiittäneet oikeiden vankien käyttöä, mikä heidän mukaansa tuo elokuvaan intensiteettiä. Elokuva on kuvattu suurelta osin musta-valko-filmille, ja sitä on sanottu ”hyvin humanistiseksi elokuvaksi”, jossa ”sekoittuu lempeää huumoria ja tunteen terää”. Elokuvan valintaa pääpalkinnon saajaksi on kritisoitu myös hyvin konservatiiviseksi valinnaksi.


title: Liikkalan linnake

text: Liikkalan linnake on osa kenraali Aleksandr Suvorovin suunnittelemaa ja rakennuttamaa Kaakkois-Suomen linnoitusjärjestelmää, joka sijaitsee Haminasta Kouvolaan johtavan vanhan maantien varrella.


title: Liikkalan linnake

text: Liikkalan kylä liitettiin Turun rauhassa 1743 Venäjään. Rajajoelle oli matkaa vain noin 10 kilometriä. Alueella käytiin useita kiivaita taisteluita aikana. Sodasta saatujen kokemusten perusteella venäläiset päättivät rakentaa linnakkeen suojaamaan rajaa ja sen kulkureittejä sekä estämään mahdolliset hyökkäykset Haminaan ja edelleen Pietaria kohti. Linnoitustöitä johtanut Suvorov arvio linnakkeen rakentamisen maksavan 1661 ruplaa, 65 kopeekkaa. Rakennustyöt käynnistyivät alkukesästä 1791. Rakennustöitä johtamaan määrättiin aluksi insinööri-everstiluutnantti Semjon Lavrov. Rakennustyömaalla oli enimmillään lähes 800 sotilasta. Paikalliset talonpojat joutuivat antamaan rakennustarvikkeita sekä hevosiaan linnoitustöihin.


title: Liikkalan linnake

text: Vuonna 1792 linnakkeessa majaili 53-miehinen varuskunta. Varuskunnassa majaili myös rajaseutua ratsain valvoneita kasakoita. Eräissä venäläisissä asiakirjoissa mainitaan, että uskottavan puolustuksen saavuttamiseksi varustuksen tulisi käsittää 30 tykkiä miehistöineen sekä kaksi komppaniaa jalkaväkeä. Todellisuudessa linnakkeesta löytyi vain kahdeksan valurautaista tykkiä, joiden määrää lisättiin myöhemmin kuudella.


title: Liikkalan linnake

text: Linnake koostuu kahdesta kulmalinnakkeesta sekä neljästä puolibastionista. Koska linnake oli pieni, osa kasarmirakennuksista keittiöineen sijaitsi parin kilometrin päässä keskuslinnakkeesta.


title: Liikkalan linnake

text: Keskuslinnake on tähdenmuotoinen puolustusvalli, jossa on parikymmentä ampumalovea. Pituutta sillä on 93 metriä ja leveyttä 88 metriä. Kaltevat eskarpit on tehty kivestä ja kahden puolibastionin eskarpeissa on hyödynnetty louhittua kalliota. Sisäänkäynnin edessä on suojana poikkivalli. Keskuslinnakkeessa on ollut kasarmirakennus, ruutikellari, ammusvarasto sekä kellari.


title: Liikkalan linnake

text: Päävallia kiertää noin 2-3 metriä leveä vallihauta sekä vastavalli. Yhdessä vallihaudoista on sijainnut kaivo. Lounaissivulla on sijainnut kulmalinnake. Luoteissivulla on ollut kolmionmuotoinen ravelli.


title: Liikkalan linnake

text: Kivestä ja osittain kalliota hyväksi käyttäen linnakkeen koillispuolelle on rakennettu redutti. Sen eskarppimuurit ovat olleet noin 1,6 metriä korkeat ja puolustusvallit 6-8 metriä leveät sekä 1-2 metriä korkeat. Redutin sisällä on ollut vartiorakennus. Keskuslinnakkeen ja redutin välille oli rakennettu 150 metriä pitkä yhdyskäytävä. Sen keskivaiheilla oli pieni kulmalinnake, jonka vierellä neljä traverssia.


title: Liikkalan linnake

text: Museovirasto aloitti linnakkeen inventoinnin 1967. Sitä ei ole koskaan korjattu ja arkeologiset kaivaukset ovat rajoittuneet pieniin koekuoppiin. Tutkimuskohteena linnake on herättänyt museovirastossa mielenkiintoa, sillä Järvitaipaleen linnakkeen kanssa ne ovat ainoat koskemattomina meidän päiviimme asti säilyneet 1700-luvun rajalinnoitukset.


title: Mitä varhaiset kristityt uskoivat

text: Mitä varhaiset kristityt uskoivat on Heikki Räisäsen vuonna 2011 ilmestynyt kirja varhaiskristillisyydestä. Teoksen on kustantanut WSOY.


title: Regina Wittsberg

text: Regina Wittsberg on porilainen keskustapoliitikko ja Ahlaisten asukasaktiivi. Hän on toiminut Porin kaupunginvaltuutettuna vuosina 2005−2017 ja Satakunnan maakuntavaltuuston valtuutettuna vuodesta 2009. Wittsberg on Ahlaisten nuorisoseuran puheenjohtaja. Koulutukseltaan hän on merkonomi.


title: Regina Wittsberg

text: Regina Wittsbergille myönnettiin yhtenä viidestä ensimmäinen Oikeusministeriön demokratiapalkinto 2011 ansioista Ahlaisten kyläyhteisössä ja SataKylät ry palkitsi hänet vuonna 2009 Satakunnan maakunnallisella Vuoden Kylätoimija -palkinnolla.


title: Kurtiini

text: Kurtiini ( ’esirippu’) on kahta bastionia yhdistävä välivalli tai muuri. Se voi olla joko yksinkertainen muuri tai kasemattoitu rakennus. Linnoitusportti on tavallisesti kurtiinissa.


title: Kurtiini

text: Taitettu kurtiini koostuu kahdesta keskenään kulman muodostavasta osasta. Venäläisessä terminologiassa se tarkoittaa kahden tornin yhdysmuuria.


title: Apologeticum

text: Apologeticum (, joskus "Apologeticus") eli "Kristinuskon puolustus" on Tertullianuksen vuonna 197 kirjoittama apologeettinen teos, joka on tarkoitettu kristinuskon puolustukseksi. Sitä voidaan pitää Tertullianuksen pääteoksena.


title: Apologeticum

text: Tertullianus vaatii teoksessa kristinuskolle laillista asemaa Rooman valtakunnassa ja kristityille samanlaista kohtelua kuin minkä valtakunnan muidenkin uskontojen kannattajat saivat. Teos sisältää Tertullianuksen tunnetun lausahduksen ”marttyyrien veri on kirkon siemen”.


title: Apologeticum

text: Tertullianus kirjoitti teoksen Karthagossa keisari Septimius Severuksen aikana, vuoden 197 kesällä tai syksyllä, toisin sanoen vain muutamia vuosia kristityksi kääntymisensä jälkeen. Teoksen sisällössä on yhtäläisyyksiä kahteen Tertullianuksen aiemmin samana vuonna kirjoittamaan teokseen, joiden kummankin nimi oli "Ad nationes" ("Pakanoita vastaan"). Nämä teokset ovat ilmeisesti olleet "Apologeticumin" luonnostelmia. Tämä osoittaa, että teoksen synty on ollut pidempikestoinen projekti.


title: Apologeticum

text: Teos esittää olevansa osoitettu Rooman valtakunnan provinssien käskynhaltijoille ja tarkemmin Karthagon hallintovirkamiehille. Laajemmin se on tarkoitettu todennäköisesti kaikille oppineille ei-kristityille, joihin on voinut kuulua sekä kristinuskon syyttäjiä että uskonnosta kiinnostuneita ihmisiä. Teoksen lukijakunta lienee koostunut kuitenkin ennen kaikkea kristityistä, jotka ovat saaneet teoksesta uskonvahvistusta. Koska teos oli kirjoitettu ennen Septimius Severuksen vuoden 202 ediktejä, joiden on tulkittu kieltäneen kristinuskoon kääntymisen, Tertullianus käsittelee teoksessa tätä edeltäneitä lakeja, joiden nojalla ensimmäisen ja toisen vuosisadan kristittyjä oli tuomittu.


title: Apologeticum

text: Tertullianus oli selvästi tutustunut varhaisempiin kreikkalaisiin apologioihin ennen teoksensa kirjoittamista. Hänen teoksensa esikuviksi on voitu tunnistaa muun muassa Justinos Marttyyrin "Ensimmäinen" ja "Toinen apologia", Tatianoksen "Puheita kreikkalaisille" sekä Athenagoraan "Anomuskirje kristittyjen puolesta". Lisäksi Tertullianuksen teoksessa on yhtäläisyyksiä ja jopa yhteisiä tekstikohtia Marcus Minucius Felixin teoksen "Octavius" kanssa. Tutkijat eivät ole yksimielisiä siitä, kumpi näistä kahdesta teoksesta on kirjoitettu aiemmin.


title: Apologeticum

text: "Apologeticum" on Tertullianuksen tunnetuin teos, sillä se on hänen teostensa käsikirjoitusten joukossa ainoa, jota on säilynyt laajemmin ja vielä useampina kappaleina. Tertullianuksen lyhyt teos "De testimonio animae" ("Sielun todistuksesta") on lisäys "Apologeticumiin". Se pyrkii selventämään luvussa 17 esiintyvää lausetta "testimonium animae naturaliter christianae" (”todistus: sielu on luonnoltaan kristitty”).


title: Apologeticum

text: Tertullianuksen teos käsittää 50 lukua. Hän aloittaa kristittyjen kohtaamasta epäoikeudenmukaisesta kohtelusta ja Rooman lakien epäoikeudenmukaisuudesta. Tämän jälkeen hän vastaa kristittyjä kohtaan esitettyihin syytöksiin: ensin erilaisiin huhupuheisiin ja sitten suoranaisempiin rikossyytteisiin. Lopuksi hän kuvaa kristillistä ajattelumaailmaa, kuten kristittyjen näkemyksiä yhteiskunnasta, sekä kristinuskon ja filosofian välistä suhdetta. Tertullianus katsoo, ettei mitään sotaa voiteta pelkästään puolustautumalla, ja käy myös hyökkäykseen kristinuskon puolesta. Hän esittää kristinuskon ylivertaisena kreikkalais-roomalaiseen uskontoon verrattuna.


title: Apologeticum

text: Tertullianuksen tyyli vaihtelee filosofisen, retorisen ja oikeuspuheen välillä. Verrattuna moniin muihin aikansa kristillisiin apologioihin, lainopillisen koulutuksen saanut Tertullianus vetoaa laajemmin juuri lakeihin ja oikeudenmukaisuuteen, siinä missä aiemmat apologeetit olivat vedonneet enemmän järkeen ja yleiseen inhimillisyyteen tai teologisiin seikkoihin. Tertullianus ei vetoa teoksessaan sellaisiin seikkoihin, joilla on merkitystä ainoastaan kristityille; hän ei esimerkiksi lainaa Raamattua kertaakaan, vaikka vetoaakin sen vanhan alkuperän tuomaan auktoriteettiin.


title: Apologeticum

text: Teoksen alkuosa käsittelee kristittyjen epäoikeudenmukaista kohtelua heitä syytettäessä. Tertullianus katsoo tämän johtuvan pakanoiden tietämättömyydestä. Hän esittää, että ihmiset kiittävät yleensä sitä, minkä tuntevat, ja vihaavat sitä, mitä eivät tunne. Tämä tulee ilmi niiden ihmisten käyttäytymisestä, jotka kerran vihasivat, koska olivat tietämättömiä, mutta kun heidän tietämättömyytensä poistui, samalla poistui myös heidän vihansa. Heidän vihansa estää heitä tutustumasta asiaan syvällisemmin ja tunnustamaan kristinuskoon oleellisesti kuuluvan hyvyyden. Tämä tulee ilmi muun muassa siinä, että silloinkin kun kristittyjä syytetään, he eivät vapise pelosta ja kiellä uskoaan. Viranomaiset sen sijaan toimivat väärin, koska kieltävät kristityiltä asianmukaisen oikeudellisen käsittelyn. Tertullianus sanoo, että jos kristittyjä kerran syytetään rikollisina, heidän tulisi saada samanlainen kohtelu kuin muiden rikollisten, jotka ovat vapaita vastaamaan syytteisiin ja puolustautumaan. Kristittyjen ei kuitenkaan ole mahdollista sanoa mitään sellaista, joka puhdistaisi heidän nimensä tai saisi aikaan reilun oikeudenkäynnin. Jos joku kieltää olevansa kristitty, häntä kidutetaan kunnes hän myöntää olevansa; ja kun hän myöntää olevansa kristitty, häntä kidutetaan kunnes hän kieltää uskonsa.


title: Apologeticum

text: Kristittyjä vastaan suunnattuja syytteitä käsitellessään Tertullianus pyrkii osoittamaan syytteiden tekopyhyyden: pakanalliset syyttäjät syyllistyvät aivan samoihin tekoihin. Tämän jälkeen hän käsittelee lakeja ja sanoo, että on epäilyttävää, jos jonkin lain oikeellisuutta tai virheellisyyttä ei voida tarkastella; jos lain osoitetaan olevan virheellinen ja epäoikeudenmukainen, se tulisi korjata tai poistaa käytöstä. Tertullianus mainitsee Neron ja Domitianuksen esimerkkeinä keisareista, jotka vainosivat kristittyjä epäoikeudenmukaisten lakien avulla. Tämän jälkeen Tertullianus nostaa esille hyviä lakeja, jotka rajoittivat ylellisyyttä ja lahjontaa, suojelivat naisten säädyllisyyttä ja edistivät aviollista onnea niin, ettei lähes kuutensataan vuoteen Rooman perustamisesta käsitelty oikeudessa yhtäkään avioeroa. Samaan aikaan kun tällaiset lait ovat unohdettuina ja laiminlyötyinä, kristittyjä syytetään heidän "rikoksistaan".


title: Apologeticum

text: Tertullianus alkaa käsitellä huhuihin perustuvia syytöksiä kristittyjä vastaan. Tällaisiin kuuluu muun muassa syytteitä murhista, pikkulasten syömisestä, insestisistä teoista ja aviorikoksista. Tertullianus sanoo näiden olevan pelkkiä huhuja, sillä koskaan ei ole osoitettu yhtäkään todistetta tällaisesta. Kaiken tavoitteena on vain kristinuskon panettelu. Tämän jälkeen Tertullianus väittää, että roomalaiset ovat itse syyllisiä samanlaisiin rikoksiin, joista he syyttävät kristittyjä. Kaikenikäisiä ihmisiä uhrataan Saturnukselle ja Juppiterille kautta valtakunnan. Areenat täyttyvät kilpataistelijoiden verestä, ja roomalaiset jopa syövät niitä eläimiä jotka syövät kuolleiden verisiä ruumiita. Kristityille murhan tekeminen on tiukasti kiellettyä; ihmisverta ei tule vuodattaa, ja tämä koskee myös kohdussa olevien lasten surmaamista, sillä kyseessä olisi lapsen sielun surmaaminen. Kristityt eivät myöskään saa syödä lihaa, jossa on vielä verta.


title: Apologeticum

text: Insestiä ja aviorikosta koskeviin syytteisiin Tertullianus vastaa, etteivät kristityt ole syyllisiä sellaiseen, sillä he pidättäytyvät sukupuolisesta kanssakäymisestä ennen avioliittoa. Tämä eroaa roomalaisista, jotka syyllistyvät insestiin siittäessään ensin lapsia eri puolille valtakuntaa ja lopulta yhtyessään tämän seurauksena tietämättään omiin sukulaisiinsa.


title: Apologeticum

text: Suoranaisia rikossyytteitä käsitellessään Tertullianus käsittelee ensin syytteitä pyhäinhäväistyksestä. Hän sanoo, etteivät kristityt palvo pakanallisia jumalia, koska ne eivät ole todellisia eivätkä ole olemassa, eikä niillä näin ole voimaa eikä kykyä hallita mitään. Saturnus oli kerran pelkkä ihminen, kuten roomalainen tarusto osoittaa. Tertullianus kumoaa myös väitteet, että jumalat olisivat saaneet asemansa kuoleman kautta. Tämänkaltaiset voimattomat olennot eivät myöskään voi olla vastuussa Rooman valtakunnan noususta ja menestyksestä. Lisäksi jumalten luonne jättää paljon toivomisen varaa: jumalat ovat täynnä raivoa, insestisiä ajatuksia, kateutta ja mustankipeyttä. Miksi tällaiset häijyt olennot olisivat ylistämisen arvoisia? Tertullianus viittaa pakanallisiin jumaliin demoneina, joiden ainoana päämääränä on ihmiskunnan tuhoaminen. Ne turmelevat ihmisten sielut himoilla ja estävät ihmisiä kääntymästä todellisen Jumalan puoleen. Kuitenkin myös demonit tunnustavat Jumalan voiman.


title: Apologeticum

text: Tertullianuksen mukaan roomalaiset syyllistyvät siis väärän uskonnon noudattamiseen todellisen Jumalan uskonnon sijasta. Mutta jos jumalat ovat todellisia ja kristityt syyllistyvät pyhäinhäväistykseen, mitä tämä kertoo Roomasta? Ihmiset palvelevat erilaisia jumalia ja kohtelevat näiden kuvia usein epäkunnioittavasti. Tertullianus arvostelee myös pakanallista kirjallisuutta, käytäntöjä ja uskonnollisia menoja, sekä filosofien toimintaa: Sokrates vannoi koirien kautta, Diogenes ja Varro tekivät jumalista epäkunnioittavia huomautuksia. Myös näytelmät pilkkaavat usein jumalia. Näin roomalaiset itse ovat syyllisiä pyhäinhäväistyksiin.


title: Apologeticum

text: Kristityt sen sijaan eivät palvo näitä vääriä ja kuolleita jumalia, mutta eivät myöskään suhtaudu niihin niin huolettomasti. He palvovat yhtä Jumalaa, maailmankaikkeuden luojaa. Päin vastoin kuin pakanajumalat, hän on todellinen ja hänen olemassaolonsa todistaa jo sielukin, joka huutaa Jumalan puoleen heikkoudestaan ja langenneesta tilastaan huolimatta. Hänen profeettojensa teokset ovat säilyneet Mooseksesta saakka, joka eli tuhat vuotta ennen Troijan sotaa ja ennen Saturnusta ja roomalaista kirjallista perinnettä.


title: Apologeticum

text: Tämän jälkeen Tertullianus käsittelee Jumalan ilmestymistä Kristuksessa ja kuvaa Kristuksen luontoa ja jumaluutta. Hän aloittaa juutalaisen kansan ja Jumalan välisestä suhteesta; juutalaiset olivat kerran Jumalan suosiossa, mutta he sortuivat niin julkeaan luottamukseen omiin esi-isiinsä, että eksyivät heidän opetuksistaan maailmalliseen elämään. Kristus on tullut palauttamaan oikean opin. Hän on lihaksi tullut Sana ja Järki ("Logos"), joka on saanut alkunsa Jumalasta ja joka siksi kantaa nimeä Jumalan Poika. Jumala tuli lihaksi erään neitsyen kohdussa ja syntyi ihmiseksi, joka oli yhdistynyt Jumalan kanssa.


title: Apologeticum

text: Tämän jälkeen Tertullianus siirtyy käsittelemään syytteitä maanpetoksesta. Syytteisiin siitä, etteivät kristityt uhraa keisarille, Tertullianus vastaa, että tämä olisi hyödytöntä, koska heidän vallassaan ei ole antaa keisarille terveyttä, vaurautta ja valtaa. Sen minkä he voivat tarjota hänelle he tekevät rukouksissaan, koska vain Jumalalla on täydellinen valta. Vain hän nostaa ja laskee valtakunnat ja antaa keisarille vallan. Kristityt rukoilevat keisarille pitkää elämää, häiriötöntä valtaa, rohkeaa armeijaa, uskollista senaattia ja kaikkea muuta mitä keisari haluaa. Tertullianus sanoo, että näin tehdessään kristityt antavat Rooman asian ja keisarin Jumalan haltuun. Heidän kokoontumisensa eivät millään tavalla vaaranna valtiota eivätkä he juonittele keisaria, senaattia tai valtakuntaa vastaan. Kristittyjen suhtautuminen valtakuntaa kohtaan on yhtä kunnioittava ja hyväntahtoinen kuin heidän suhtautumisensa omia naapureitaan kohtaan. Minkäänlainen muu käytös ei olisi kristillistä.


title: Apologeticum

text: Näin Tertullianus katsoo osoittaneensa, että kristittyjä vastaan esitetyt syytökset perustuvat valheeseen ja huhuihin, eikä mitään syytetyn kaltaista ole tapahtunut. Siitä huolimatta pakanalliset syyttäjät väittävät, että kristittynä oleminen on rikos valtakuntaa vastaan. Kristinusko ei kuitenkaan muodosta uhkaa yleiselle järjestykselle ja siksi kristittyjen tulisi olla vapaita kokoontumaan ja elämään rauhassa.


title: Apologeticum

text: Tertullianus jatkaa antamalla esityksen kristillisestä elämästä. Hän kuvaa tapaa, jolla kristityt käyvät yhteen ylistämään ja palvomaan Jumalaa. He rukoilevat toistensa ja keisarin puolesta, tutkivat pyhiä kirjoituksia ja jakavat yhteisen aterian, mutta vasta kun ovat rukoilleet ja kiittäneet Jumalaa. Tämän jälkeen jokainen voi mielensä mukaan esittää ylistykseksi laulun tai jotain, minkä on oppinut kirjoituksista. Tertullianus selittää kymmenysten antamisen käytännön, kristittyjen välillä vallitsevan keskinäisen veljellisen ja sisarellisen rakkauden käytännön, sekä kristittyjen yhteenkuuluvuuden Kristuksessa. Koska kristityt ovat osa tätä maailmaa, he ovat vuorovaikutuksessa sen kanssa, käyvät ostoksilla ja kylpylöissä aivan kuten muutkin, tosin kaikessa kiittäen Jumalaa, joka on heidät luonut.


title: Apologeticum

text: Tästä huolimatta kristittyjä vainoavat eivät tunnista syyttömyyttä sitä nähdessään vaan vainoavat kristittyjä ja kohtelevat heitä epäoikeudenmukaisesti. Kristityt tuntevat todellisen viattomuuden, koska ovat oppineet ja perineet sen Jumalalta; he ymmärtävät ikuisen rangaistuksen, joka vallitsee erossa Jumalasta; ja tunnustavat ja pelkäävät sitä, joka antaa iankaikkisen tuomion. Kristityt pelkäävät Jumalaa, eivät prokonsulia. Tertullianus käsittelee myös väitettä, jonka mukaan kristinusko on enemmän kuin filosofia, nostaen esille filosofeja, jotka ovat sanoneet kristinuskon opettavan hyveitä ja moraalia, oikeudenmukaisuutta, kärsivällisyyttä, kohtuullisuutta ja siveyttä. Hän sanoo, että jos kristinusko on vain filosofia muiden joukossa, sitä tulisi kohdella samalla tavalla, niin että kristityt olisivat vapaita opettamaan ja levittämään uskomuksiaan ja tapojaan.


title: Apologeticum

text: Tertullianus päättää puolustuspuheensa vertaamalla kristittyjen taistelua mieheen, joka taistelee sodassa. Kristityt eivät nauti siitä, että heitä vainotaan ja he joutuvat kestämään oikeudenkäyntejä, mutta Kristuksen sotilaina heidän tulee taistella totuuden puolesta Jumalan kunniaksi.


title: Paolo ja Vittorio Taviani

text: Paolo Taviani (s. 8. marraskuuta 1931) ja Vittorio Taviani (20. syyskuuta 1929 – 15. huhtikuuta 2018); kummankin syntymäpaikka San Miniato, Toscana, Italia ovat italialaisia elokuvaohjaajia. He ovat veljeksiä.


title: Paolo ja Vittorio Taviani

text: Cannesin elokuvajuhlilla 1977 Tavianit saivat Kultainen palmu -palkinnon ja Fiprescin palkinnon elokuvasta "Isäni, herrani" ("Padre padrone") ja vuonna 1982 tuomariston palkinnon elokuvasta "Tähtikirkas yö" ("La notte di San Lorenzo"). Vuonna 2012 heidän elokuvansa "Caesarin on kuoltava" ("Cesare deve morire") sai Berliinin elokuvajuhlien pääpalkinnon Kultaisen karhun.


title: Italiantalventähti

text: Italiantalventähti ("Eranthis hyemalis") on varhain keväällä kukkiva monivuotinen keltakukkainen talventähtien sukuun kuuluva leinikkikasvi. Sitä viljellään koristekasvina. Italiantalventähteä tavataan alkuperäisenä Italiassa ja Pohjois-Balkanilla.


title: Italiantalventähti

text: Italiantalventähdellä on mukulamainen juurakko, josta kasvaa 8–16 senttimetriä korkea pysty varsi. Sen kukka on 3–4 cm leveä ja loistavan keltainen.


title: Murhatun Jumalan varjo

text: Murhatun Jumalan varjo: Antisemitismi kristinuskon historiassa on teologien Matti Myllykoski ja Svante Lundgren kirjoittama kirja antisemitismistä ja kristinuskosta. Teoksen julkaisi Yliopistopaino vuonna 2005.


title: Northrop F-89 Scorpion

text: Northrop F-89 Scorpion on yhdysvaltalainen Hävittäjälentokone eli suihkuhävittäjä.


title: Northrop F-89 Scorpion

text: Konetyypin ensilento oli 16. elokuuta 1948. Siinä on kaksi Allison J-35 A-35-tyyppistä jälkipoltolla varustettua suihkumoottoria, teholtaan 3 266 kg kumpikin. Ne antoivat koneelle 1 024 km/h maksiminopeuden. Koneen saavuttama enimmäiskorkeus oli 14 995 metriä, ja toimintaetäisyys oli 4 184 km. Nousukyky oli 1 600 metriä minuutissa.


title: Northrop F-89 Scorpion

text: F-89:ää käytettiin jokasään torjuntahävittäjänä, sekä yöhävittäjänä. Se korvasi sekä F-82 Twin Mustangin että P-61 Black Widowin näissä käyttötarkoituksissa. F-89 Scorpion oli viimeisiä suorasiipisiä suihkuhävittäjiä. Northrop F-89 Scorpion vedettiin rintamapalveluksesta vuodesta 1959 lukien, sekä lentävän kansalliskaartin, ANG:n palveluksesta vuonna 1969.


title: Northrop F-89 Scorpion

text: Kone tuli tunnetuksi sen ampuman AIR-2 Genie –atomiraketin vuoksi. Tämän aseen testaus eli ydinkoe toteutettiin Nevadan autiomaassa, koodinimellä "Plumbbob - Shot John". Ydinräjäytyksen tuhovoima oli noin 1,5 kT. Ydinraketti räjäytettiin noin 4 300 metrin päässä sen ampuneesta koneesta, 6 100 metrin korkeudessa.


title: Northrop F-89 Scorpion

text: Kaikkiaan noin 350 lentokonetta muunnettiin D-tyypistä J-tyypiksi, joka pystyi laukaisemaan AIR-2 Genien. D-mallit saattoivat kantaa "Mighty Mouse" -raketteja jopa 104 kappaletta. "Mighty Mouse" oli ohjaamaton ilmasta ilmaan ammuttava ilmataisteluase.


title: Northrop F-89 Scorpion

text: Muu avioniikka (D-muunnos): Hughes E-6 -tulenjohtojärjestelmä sekä APG-40-tutkajärjestelmä.


title: Ravelliini

text: Ravelliini on bastionijärjestelmässä käytetty takaa avoin ulkovarustus, missä on kaksi teräväkulmaista toisiaan vastaan olevaa vallinkylkeä. Se antaa yhteistoiminnassa päävallin kanssa joko ristitulta etumaastoon tai suojaa tulellaan taempana olevaa päävallia. Se sijaitsee usein kurtiinin edessä linnoitusportin suojana.


title: Pensaskärhö

text: Pensaskärhö ("Clematis recta") on Etelä-Euroopassa alkuperäisenä kasvava kärhöjen sukuun kuuluva monivuotinen leinikkikasvi. Sitä viljellään koristekasvina.


title: Pensaskärhö

text: Pensaskärhö kasvaa 1–1,5 metriä korkeaksi. Kasvutavaltaan se poikkeaa monista muista kärhöistä, sillä se ei kasva kiipeilevänä köynnöksenä vaan pystynä ja pensasmaisena. Kasvin varsi on ruohomainen, jäykkä ja ontto, vain tyveltä vähän puutunut. Lehdet koostuvat suikeista ehytlaitaisista lehdyköistä. Huiskilomaiset kukinnot kasvavat haarojen kärkiin. Pensaskärhön kukat ovat tuoksuvat ja väriltään maidonvalkoiset. Kehälehdet ovat 8–15 millimetriä pitkät, terälehtiä ei ole. Hedelmänä on kalju pähkylä.


title: Etelänkevätesikko

text: Etelänkevätesikko ("Primula elatior") on esikoiden sukuun kuuluva Euroopassa kasvava monivuotinen kevätkukkija. Lajia tavataan alkuperäisenä aivan Pohjoismaiden eteläosassa, Suomessa se on koristekasvi ja viljelykarkulainen.


title: Etelänkevätesikko

text: Etelänkevätesikko kasvaa 10–30 senttimetriä korkeaksi. Sen lehdet ovat soikeat, suippotyviset ja karvaiset. Kukintona on toispuoleinen keltakukkainen sarja. Etelänkevätesikon kukinta-aika on toukokuu - kesäkuu. Etelänkevätesikon kukkien verhiö on vaaleanvihreä ja suippoliuskainen, teriö keltainen, 15–25 millimetriä leveä. Teriö on suurempi ja tuoksuton verrattuna läheisesti samannäköiseen kevätesikkoon ("Primula veris"). Etelänkevätesikko ja kevätesikko voivat risteytyä.


title: Tenalji

text: Tenalji (hautapihdit) on varustus, joka muodostaa kaksi kulmittain sijoitettua muuria. Useita peräkkäisiä varustuksia kutsutaan tenaljijärjestelmäksi. Bastionijärjestelmän mukaan rakennetun linnoituksen päähaudassa, vastapäätä kurtiinia, tenaljin tehtävänä on suojata kurtiinin keskustaan sijoitettua linnoituksen porttia, pienentää vihollisen sivustan- ja kaaritulen vaikutusta sekä tarjota omille hyökkäysjoukoille suojaa.


title: Iltahelokki

text: Iltahelokki ("Oenothera biennis") on Pohjois-Amerikassa alkuperäisenä kasvava helokkien sukuun kuuluva horsmakasvi. Se on levinnyt Eurooppaan ja myös Suomeen.


title: Iltahelokki

text: Iltahelokki kasvaa 40–100 senttimetriä korkeaksi. Sen karvainen varsi on pysty ja tanakka. Lehdet ovat pitkänsoikeat suikeat. Iltahelokin kukissa on pitkä pohjus. Kukat ovat keltaiset ja melko suuret, terälehdet ovat 1,5–3 cm pitkiä. Hedelmänä on nelisärmäinen kota, joka on 2–4 cm pitkä.


title: Vuoden asuntovaikuttaja

text: Vuoden asuntovaikuttaja on Rakennuslehden ja Suomen asuntotietokeskuksen jakama palkinto


title: Krissy Lynn

text: Krissy Lynn (s. 14. joulukuuta 1984 Salt Lake City) on yhdysvaltalainen pornonäyttelijä.


title: Krissy Lynn

text: Lynn teki ensiesiintymisensä aikuisviihteen parissa vuonna 2007, jolloin hän oli 23-vuotias, elokuvassa nimeltä "I Love Big Toys 19". Tuon jälkeen hän on esiintynyt yli sadassa elokuvassa.


title: Krissy Lynn

text: Urallaan hän on työskennellyt eri aikuisviihdestudioiden kanssa, joihin lukeutuvat esimeriksi Hustler, Naughty America, Digital Sin, Jules Jordan Video, Blazzers ja Evil Angel. Lynn on myös työskennellyt suuren määrän eri pornonäyttelijöiden kanssa, kuten Shyla Stylezin, Kelly Divinen ja Tori Black.


title: Vítor Pereira

text: Vítor Manuel de Oliveira Lopes Pereira (s. 26. heinäkuuta 1968 Espinho, Portugali) on portugalilainen jalkapallovalmentaja. Hän toimii kiinalaisen Shanghai SIPG:n päävalmentajana.


title: Vítor Pereira

text: Pereira pelasi omalla pelaajaurallaan amatöörisarjoissa, jonka hän päätti 29-vuotiaana. Hän aloitti valmentamisen Padroensen ja Porton juniorijoukkueista, jonka jälkeen kaudella 2004–2005 hänelle avautui ensimmäinen päävalmentajan paikka Sanjoanensessa.


title: Vítor Pereira

text: Vuonna 2007 Pereira palasi valmentamaan Porton junioreita, saatuaan potkut Sporting Espinhon päävalmentajan paikalta. Vuonna 2008 hän siirtyi jälleen päävalmentajaksi, kun hänet palkattiin Santa Claran peräsimeen.


title: Vítor Pereira

text: Kesällä 2010 Pereirasta tuli Porton päävalmentajaksi nimetyn André Villas-Boasin apuvalmentaja. 21. kesäkuuta 2011 Pereirasta tuli Porton uusi päävalmentaja Villas-Boasin lähdettyä Chelseaan. Pereiran johdolla Porto jatkoi menestyskulkuaan Portugalin liigassa ja voitti viidennen mestaruutensa kuuden kauden aikana. Mestaruus varmistui kaksi kierrosta ennen liigan päättymistä. Kaudella 2012–13 Pereira luotsasi Porton kolmanteen perättäiseen liigamestaruuteen. Kauden jälkeen hän jätti seuran ja siirtyi saudiarabialaisen Al-Ahlin päävalmentajaksi. Hän valmensi seuraa kauden 2013/14 tuloksena liigan kolmossija ja kaksi finaalipaikkaa cup-kilpailuissa.


title: Vítor Pereira

text: Tammikuussa 2015 Pereirasta tuli Olympiakosin päävalmentaja. Hän johdatti seuran historialliseen 42. liigamestaruuteen.


title: Vítor Pereira

text: Kesäkuussa 2015 Pereira siirtyi valmentamaan turkkilaista Fenerbahcea. Pereira johdatti seuran kaudella 2015/16 kakkoseksi niin Turkin Superliigassa kuin Turkin cupissakin. Seura purki yllättäen Pereiran sopimuksen elokuussa 2016 juuri ennen liigakauden alkua.


title: Vítor Pereira

text: Joulukuussa 2016 Pereira allekirjoitti 1,5-vuotisen sopimuksen saksalaisseura TSV 1860 Münchenin kanssa. Hän aloittaa seuran päävalmentajana tammikuussa 2017. Pereiran tullessa päävalmentajaksi TSV 1860 oli sarjassa sijalla 14 ja kamppaili putoamista vastaan. Joukkueen peliesitykset eivät portugalilaisen alaisuudessa parantuneet, vaan TSV luisui putoamisviivan alapuolelle ja joutui kauden päätteeksi sarjakarsintaan. Kaksiosaisessa karsinnassa TSV pelasi vieraissa 1–1 tasapelin SSV Jahn Regensburgia vastaan, mutta hävisi kotonaan 0–2. Näin TSV 1860 putosi kauden päätteeksi 3. Ligan pelattuaan kahdella korkeimmalla sarjatasolla yhtäjaksoisesti 23 vuotta.


title: Vítor Pereira

text: Joulukuussa 2017 Pereira teki sopimuksen Kiinan Superliigan Shanghai SIPG:n kanssa. Pereira luotsasi Shanghai SIPG:n Kiinan Superliigan mestariksi ja joukkue katkaisi näin Guangzhou Evergranden seitsemän kauden mestaruusputken.


title: Heikki Jokinen

text: Heikki Jokinen (s. 1956) on suomalainen toimittaja, tietokirjailija ja kriitikko. Hän on koulutukseltaan yhteiskuntatieteiden maisteri. Hän on muun muassa arvostellut sarjakuvia "Helsingin Sanomiin" vuodesta 1985 .


title: Ali Tanrıyar

text: Ali Tanrıyar (1. tammikuuta 1914 Kavala, Kreikka – 25. toukokuuta 2017) oli turkkilainen poliitikko. Hänen puolueensa oli Anavatan Partisi, jota hän oli mukana perustamassa. Hän valmistui Istanbulin yliopistosta ja oli varsinaiselta ammatiltaan lääkäri.


title: Ali Tanrıyar

text: Tanrıyar tuli kahdesti valituksi suuren kansalliskokouksen jäseneksi, ja hän toimi Turgut Özalin hallituksessa sisäministerinä vuosina 1983–1984. Häntä edelsi tässä tehtävässä Selahattin Çetiner ja seurasi Yıldırım Akbulut. Vuonna 1986 hänet valittiin 28. Galatasaray SK:n puheenjohtajaksi vuoteen 1990 saakka.


title: Ali Tanrıyar

text: Tanrıyarilla oli yksi lapsi.


title: Dominique Wilms

text: Dominique Wilms (s. 8. kesäkuuta 1930 Montignies-sur-Sambre) on belgialainen näyttelijä, joka esiintyi elokuvissa 1950-luvulta 1970-luvulle. Niiden joukossa ovat "Les pépées font la loi" (1955), "Konnat ovat vaarallisia" (1960), "Giulio Cesare, il conquistatore delle Gallie" (1962), "Agentti O.S.S. 117 Bangkokissa" (1964), "Vapaalipulla helvettiin – Jerry Cotton tapaus 3" (1966).


title: Lasse Dahlquist

text: Lars Erik ("Lasse") Dahlquist (14. syyskuuta 1910 Örgryte - 14. lokakuuta 1979 Brännö) oli ruotsalainen säveltäjä, laulaja ja ohjaaja. Suomessa hänet tunnetaan mm. Tapio Rautavaaran esittämän Kulkuri ja joutsen-kappaleen sävellyksestä.


title: Once Upon a Time in China II

text: Once Upon a Time in China II () on vuonna 1992 julkaistu hongkongilainen taisteluelokuva ja jatko-osa elokuvalle "Tapahtui kerran Kiinassa". Elokuvan pääosia esittävät mm. Jet Li, Donnie Yen, Rosamund Kwan, Max Mok, Zhang Tielin, David Chiang, Hung Yan-yan, Yen Shi-kwan, Dion Lam, Ho Ka-kui, Paul Fonoroff, Mike Miller ja Chu Kai-sang. Elokuvan on ohjannut Tsui Hark. Elokuva voitti parhaan alkuperäismusiikin palkinnon Golden Horse Film Festival -tilaisuudessa 1992 ja parhaan toimintakoreografian palkinnon vuoden 1993 Hongkongin Film Awards -tilaisuudessa. Elokuva sai myöhemmin jatko-osan "Once Upon a Time in China 3".


title: Kuomiokoski

text: Kuomiokoski on taajama Mikkelissä, entisen Ristiinan kunnan alueella. Siellä toimii jalkinetehdas Kuomiokoski Oy.


title: Kuomiokoski

text: Taajama sai alkunsa, kun sille nimensä antaneen Kuomiokosken partaalle perustettiin kosken sähkövoimaa hyödyntävä pohjallistehdas, joka laajetessaan alkoi valmistaa myös kenkiä ja tohveleita. 2000-luvulla taajamassa on asukkaita noin parisataa tehtaan ympärille sijoittuneissa rivitaloissa, joita omistavat sekä kunta että tehdasyhtiö. Taajamassa ovat aiemmin toimineet kaksi kauppaa, koulu, posti, pankki ja sivukirjasto sekä viimeisimpänä toimintansa lopettanut baari.


title: Kuomiokoski

text: Kuomiokoskella toimii Kuomiokosken kylätoimikunta.


title: Leo I (täsmennyssivu)

text: Leo I voi viitata seuraaviin henkilöihin ja asioihin:


title: Leo I (kääpiögalaksi)

text: Leo I on kääpiösferoidigalaksi Leijonan tähdistössä. Se kuuluu Paikalliseen ryhmään ja on mahdollisesti Linnunradan satelliittigalaksi. Sen (ja Leo II:n) löysivät R.G. Harrington ja A.G. Wilson vuonna 1950. Vaikka galaksin kirkkaus on suhteellisen korkea, (magnitudi 9,8), sen havaitseminen on silti hyvin hankalaa johtuen Reguluksen aiheuttamasta häiriöstä.


title: Sepiväpeippi

text: Sepiväpeippi ("Lamium amplexicaule") on yksivuotinen punakukkainen peippien sukuun kuuluva huulikukkaiskasvi.


title: Sepiväpeippi

text: Sepiväpeippi on 10–30 senttimetriä korkeaksi kasvava pysty tai koheneva ruoho. Sen lehdet ovat munuaismaisia ja laidaltaan isonyhäisiä. Alimmat varsilehdet ovat ruodillisia, ylimmät kokonaan sepiviä ja pituuttaan leveämpiä. Sepiväpeipin kukan teriö on 1,5–2 cm pitkä, purppuranpunainen, kaksihuulinen. Kasvilla on usein myös pieniä, avautumattomia kukkia. Sepiväpeippi voi risteytyä punapeipin ("Lamium purpureum") kanssa.


title: Sepiväpeippi

text: Suomessa sepiväpeippi on melko harvinainen tulokas, joka on yleisin Ahvenanmaalla. Lajia tavataan koko maassa paitsi Pohjois-Lapissa, etelässä sitä pidetään muinaistulokkaana ja pohjoisempana uustulokkaana. Suomessa sepiväpeipin kasvupaikkoja ovat pellot, puutarhat ja joutomaat. Se kukkii toukokuusta syyskuuhun.


title: Kaponieeri

text:
Kaponieeri on pieni umpeen rakennettu osa linnoitetta, jolla lähipuolustetaan joko vallihautaa tai muuta puolustuslinjaa, antamalla sivutulta vihollisen rynnäkön aikana. Se voi olla erillinen rakennelma tai yhdistetty linnoituskokonaisuuteen. Tavallisesti se on kasemattoitu ja siinä voi olla erillisiä ampumatasoja.
Kaponieerijärjestelmä alkoi kehittyä 1700 -luvulla ja vakiintui käyttöön useissa linnakkeissa 1800 -luvulla, jolloin siitä tuli usein erillinen itsenäinen puolustusyksikkö.


title: Niittysalvia

text: Niittysalvia ("Salvia pratensis") on salvioiden suvun monivuotinen huulikukkaiskasvi, joka kasvaa alkuperäisenä Keski-Euroopassa.


title: Niittysalvia

text: Niittysalvia kasvaa 30–80 senttimetriä korkeaksi. Sen varsi on jäykkä ja pysty, yläosastaan nystykarvainen. Enimmät lehdet ovat ruusukkeena kasvin tyvellä, varsilehtiä on niukasti. Lehdet ovat 7–15 cm pitkiä, puikean pitkulaisia, herttatyvisiä, kurttuisia ja laidaltaan kaksinkertaisesti nyhäisiä tai sahalaitaisia. Niittysalvian kukinto on tähkämäinen. Tummansiniset kukat ovat 4–6 kukan kiehkuroina. Teriöt ovat 2–3 cm pitkiä ja niiden ylähuuli on kaareva.


title: Niittysalvia

text: Suomessa niittysalvia on hyvin harvinainen tulokas Etelä-Suomessa ja Pohjanmaalla. Sitä on tavattu muun muassa kaato- ja liikennepaikoilta, pelloilta.


title: Rönsyakankaali

text: Rönsyakankaali (aiemmin "rentoakankaali", "suikertava akankaali") ("Ajuga reptans") on sinikukkainen rönsyilevä huulikukkaiskasvi, jota käytetään koristekasvina.


title: Rönsyakankaali

text: Rönsyakankaali on monivuotinen ruohokasvi. Se kasvattaa jopa 0,5 metriä pitkiä pintarönsyjä. Versot kasvavat 10–35 senttimetriä korkeaksi. Lehdet ovat muodoltaan soikeat tai puikeat ja laidaltaan matalasti isonyhäisiä. Rönsyakankaalin kukat ovat varren latvassa, alemmat harsusti. Kukat ovat väriltään sinisiä ja niiden teriö on 14–17 millimetriä pitkä. Heteet ovat teriötä pidempiä.


title: Rönsyakankaali

text: Rönsyakankaali risteytyy kartioakankaalin ("Ajuga pyramidalis") kanssa.


title: Harmaaminttu

text: Harmaaminttu ("Mentha longifolia") on isokokoinen, aromaattisen tuoksuinen ruohokasvi minttujen suvussa. Sitä viljellään maustekasvina.


title: Harmaaminttu

text: Monivuotinen harmaaminttu kasvaa 40–100 senttimetriä korkeaksi. Sen varsi on karvainen ja haaroo yläosastaan. Kapeansoikeat lehdet ovat ruodittomat, karvaiset, alta huopakarvaiset. Harmaamintun kukinto on tähkämäinen, tavallisesti tiheä. Kukan verhiö ja teriö ovat karvaisia. Teriö on pieni, väriltään punertava ja kukan heteet ovat sitä pidempiä.


title: Rohtopähkämö

text: Rohtopähkämö ("Stachys officinalis") on pähkämöiden sukuun kuuluva monivuotinen huulikukkaiskasvi, joka kasvaa Euroopassa. Se on vanha rohdos- ja koristekasvi.


title: Rohtopähkämö

text: Rohtopähkämö kasvaa 30–80 senttimetriä korkeaksi. Sen varsi on pysty ja pehmeäkarvainen. Kasvin tyvellä on kapean herttamaisia ruusukelehtiä ja varressa 2–4 paria vastakkaisia varsilehtiä. Rohtopähkämön kukinto on tiheä ja tähkämäinen, kukat väriltään purppuranpunaisia.


title: Beijing Guoan

text: Beijing Guoan FC （北京国安足球俱乐部）on kiinalainen jalkapallojoukkue. Joukkue perustettiin vuonna 1992. Joukkueen kotistadion on Työläisten stadion Pekingissä. Joukkueen nykyinen päävalmentaja on Alberto Zaccheroni ja joukkueen nykyinen päämanageri on Wang Jiesen. Joukkue on voittanut Kiinan Superliigan mestaruuden vuonna 2009, Kiinan FA Cupin mestaruuden vuosina 1996-97 ja 2003 sekä Kiinan Supercupin mestaruuden vuosina 1997 ja 2003. Vuonna 2011 joukkue sijoittui toiseksi Kiinan Superliigassa. Vuonna 2008 joukkue sponsoroi Superleague Formula -sarjassa Zakspeed-tallia, joka voitti sarjan mestaruuden.


title: Abdelillah Bagui

text: Abdelillah Bagui (, s. 17. helmikuuta 1978 Bensouda, Fès, Marokko) on marokkolainen jalkapalloilija. Maalivahtina pelaava Bagui edustaa Marokon pääsarjassa pelaavaa Olympique Safia.


title: Abdelillah Bagui

text: Bagui aloitti uransa Maghreb Fesissä vuonna 1999. Sittemmin tammikuussa 2004 hän siirtyi Spartak Moskovaan, jossa Bagui oli voittamassa Venäjän cupia.


title: Abdelillah Bagui

text: Elokuussa 2011 Bagui siirtyi Olympique Safiin.


title: Abdelillah Bagui

text: Bagui edusti Marokkoa vuosina 2001–2008. Hänet valittiin kahdesti Marokon joukkueeseen vuoden 2002 ja 2008 Afrikan-mestaruuskisoihin. Ensimmäisissä kisoissaan Bagui pelasi ykkösvahtina, jolloin Marokko jäi alkulohkoon. Sama kohtalo oli myös vuoden 2008 kisoissa, mutta tuolloin Bagui oli maansa kolmas maalivahti.


title: Finch (romaani)

text: Finch on Jeff VanderMeerin fantasiaromaani vuodelta 2009. Romaani sijoittuu Ambergrisin kaupunkiin, joka oli tapahtumapaikkana VanderMeerin teoksissa "Pyhimysten ja mielipuolten kaupunki" (2001) ja "" (2006).


title: Veniss Underground

text: Veniss Underground on Jeff VanderMeerin tieteisromaani vuodelta 2003.


title: Villaheisi

text: Villaheisi ("Viburnum lantana") on heisien sukuun kuuluva pensas, jota viljellään koristekasvina. Alkuperäisenä se kasvaa Keski- ja Etelä-Euroopassa.


title: Villaheisi

text: Villaheisi kasvaa 1–3 metriä korkeaksi pensaaksi, jonka oksat ovat huopakarvaiset. Sen lehdet ovat 5–8 senttimetriä pitkät, soikeat, sahalaitaiset ja alta tiheästi tähtikarvaiset. Villaheiden kukintona on huiskilo, joka koostuu 6–7 millimetriä leveistä kermanvalkoisista, pahanhajuisista kukista. Hedelmänä on punainen, kypsänä mustaksi muuttuva marja.


title: Shriek: An Afterword

text: Shriek: An Afterword on Jeff VanderMeerin fantasiaromaani vuodelta 2006. Teos sijoittuu novellikokoelman "Pyhimysten ja mielipuolten kaupunki" tavoin Ambergrisin kaupunkiin.


title: Why Should I Cut Your Throat?

text: Why Should I Cut Your Throat? Excursions into the Worlds of Science Fiction, Fantasy and Horror on Jeff VanderMeerin vuonna 2004 ilmestynyt kirja, joka sisältää esseitä ja arvosteluja.


title: HMS Fervent (1895)

text: HMS Fervent oli Britannian Kuninkaallisen laivaston vuonna 1901 palvelukseenotettu Fervent-luokan torpedovenehävittäjä.


title: HMS Fervent (1895)

text: Alus tilattiin 7. marraskuuta 1893 Hanna, Donald and Wilsonilta Paisleysta, jolloin sen valmistumisajankohdaksi määrättiin 31. toukokuuta 1985. Köli laskettiin 27. maaliskuuta 1894 ja alus laskettiin vesille 20. maaliskuuta 1895. Alus valmistui kesäkuussa 1900, mutta se otettiin palvelukseen vasta 1901 nopeuden jäätyä koeajoissa asetetusta 27 solmun tavoitenopeudesta.


title: HMS Fervent (1895)

text: Uransa alus palveli Britteinsaarten vesillä, kunnes se myytiin romutettavaksi 1920.


title: Secret Life

text: Secret Life on Jeff VanderMeerin vuonna 2004 ilmestynyt fantasianovellien kokoelma.


title: Lapuan Kankurit

text: Lapuan Kankurit Oy on Lapualla toimiva perheyritys, joka kutoo kodintekstiilejä pellavasta, villasta ja puuvillasta.


title: Lapuan Kankurit

text: Yhtiön perustivat vuonna 1973 kolmannen polven kutomoyrittäjä Juha Hjelt ja hänen vaimonsa Liisa. Nykyään pellavakutomoa johtaa heidän poikansa Esko Hjelt vaimonsa Jaana Hjeltin kanssa. Yritys on erikoistunut jacquard-kudontaan. Ensimmäisen polven kutomoyrittäjä oli Juha Hjeltin äidinisä Juho Annala, joka teki vuodesta 1917 lähtien Lankilankoskella muun muassa huopatossuja.


title: Lapuan Kankurit

text:
Lapuan Kankureiden tuotevalikoimaan kuuluu muun muassa pöytä- ja kaitaliinoja, pyyhkeitä, saunatekstiilejä ja torkkupeittoja.
Lapuan Kankurit otti vuonna 2010 uudelleen tuotantoon tekstiilitaiteilija Dora Jungin suunnittelemia pellavaliinoja, joita Tampellan pellavatehdas valmisti 1950-70-luvuilla. Yhteistyössä mukana Dora Jungin perillisten lisäksi on Tampereen Vapriikki-museo.


title: Lapuan Kankurit

text: Lapuan Kankureille myönnettiin Taito-Finlandia 2014 palkinto Tampereella 14. marraskuuta 2014.


title: Lapuan Kankurit

text: Lapuan Kankurien verkkosivut


title: Booklife

text: Booklife: Strategies and Survival Tips for the 21st Century Writer on Jeff VanderMeerin vuonna 2009 ilmestynyt kirja, joka antaa neuvoja kirjailijoille.


title: Monstrous Creatures

text: Monstrous Creatures: Explorations of Fantasy through Essays, Articles & Reviews on Jeff VanderMeerin vuonna 2011 ilmestynyt kirja, joka sisältää esseitä, artikkeleita ja arvosteluja fantasiakirjallisuudesta.


title: Sotamies

text: Sotamies on suomenkielinen nimitys alimmalle sotilasarvolle. Sitä voidaan suomenkielisissä yhteyksissä käyttää myös käännöksenä muunkielisille alimman sotilasarvon nimityksille.


title: Sotamies

text: Isossa-Britanniassa sotamies on "private", lyhennettynä Pte. Britannian armeijan sotamies-arvo kattaa Naton arvoasteikon arvot OR-1 ja OR-2. Sotamiehellä ei Britanniassa ole käytössään arvomerkkiä.


title: Sotamies

text: Sotamies on Suomen puolustusvoimissa sekä Rajavartiolaitoksessa alin sotilasarvo. Sotamiehet kuuluvat miehistöön. Sotamiehestä voidaan käyttää puolustushaara- tai aselajikohtaisia arvoja, kuten


title: Sotamies

text: Yhdysvalloissa sotamies on "private", lyhennettynä PVT. Yhdysvaltain armeijassa sotamies-arvo käsittää kaksi alinta sotilasarvoa. Arvoista alempi, viralliselta nimeltään "private E-1", annetaan kaikille uusille sotilaille. E-1 sotamiehillä ei ole käytössä arvomerkkiä. Ylemmällä sotamiesarvolla, viralliselta nimeltään "E-2", on käytössä arvomerkki (katso kuva). Ylemmät sotamiehet ylennetään Yhdysvaltain armeijassa nykyisin automaattisesti kuuden kuukauden palveluksen jälkeen, mutta ylennystä voidaan myös tarvittaessa nopeuttaa korkeintaan kahdella kuukaudella.


title: Semikarbatsidi

text: Semikarbatsidi eli karbamyylihydratsiini (CHNO) on hydratsiineihin kuuluva orgaaninen yhdiste ja urean johdannainen.


title: Semikarbatsidi

text: Semikarbatsidi on kiinteänä väritöntä ainetta ja se liukenee hyvin veteen ja etanoliin. Vesiliuokset ovat heikosti emäksisiä.


title: Semikarbatsidi

text: Semikarbatsidia valmistetaan yleensä urean ja hydratsiinin välisellä reaktiolla. Mikäli ureaa on selvästi ylimäärin, muodostuu tuotteena hydratsodikarbonamidia. Muita tapoja valmistaa sitä ovat hydratsiinisulfaatin ja kaliumsyanaatin välinen reaktio tai nitrourean pelkistys.


title: Semikarbatsidi

text: Semikarbatsidi on nukleofiilinen yhdiste ja reagoi elektrofiilien, esimerkiksi aldehydien ja ketonien kanssa. Näin voidaan valmistaa semikarbatsoneja.. Yhdistettä voidaan käyttää myös TLC-levyjen visualisointiin. Se muodostaa α-ketokarboksyylihappojen kanssa UV-valossa fluoresoivan yhdisteen.


title: Semikarbatsidi

text: Semikarbatsidin on osoitettu aiheuttavan hiirille syöpäkasvaimia, mutta sen karsinogeenisuudesta ihmiselle ei ole varmuutta. Semikarbatsidia on havaittu eräissä lasipurkkeihin pakatuissa elintarvikkeissa ja se on mahdollisesti peräisin tiivisteestä, jonka valmistuksessa on käytetty atsodikarbonamidia.


title: Íñigo López Montaña

text: Íñigo López Montaña (s. 23. heinäkuuta 1982 Logroño, Espanja) on espanjalainen jalkapalloilija. Hän edustaa espanjalaista Celtaa ja on pelipaikaltaan keskuspuolustaja.


title: Íñigo López Montaña

text: Íñigon vanhempi veli Jorge on myös jalkapalloilija.


title: Íñigo López Montaña

text: López aloitti ammattilaisuransa vuonna 2004 Atlético Madridin reservijoukkueesta, joka pelasi Segunda División B:ssä. Sieltä López siirtyi vuodeksi toiseen madridilaisseuraan San Sebastián de los Reyesiin, josta hän jatkoi matkaansa Alcorcóniin. Hän pelasi ensimmäisellä kaudellaan joukkueessa 35 ottelua ja teki niissä viisi maalia.


title: Íñigo López Montaña

text: Kaudella 2009–2010 López palasi joukkueen avauskokoonpanoon, pelattuaan edellisellä kaudella vain viidessä sarjaottelussa. Hän teki kauden aikana myös kunnioitettavat seitsemän maalia puolustajana. Kausi muistetaan myös historiallisesta ottelusta Real Madridia vastaan, joka tunnetaan myös nimellä "Alcorconazo", jossa Alcorcón kaatoi madridilaisjätin Copa del Reyn ensimmäisessä osaottelussa numeroin 4–0. Joukkue eteni lopulta otteluparista jatkoon yhteismaalein 4–1.


title: Íñigo López Montaña

text: Kesällä 2010 hän siirtyi Granadaan, joka pelasi Segunda Divisiónissa. López teki ensimmäisellä kaudellaan joukkueessa neljä maalia pelaamassaan 28 ottelussa.


title: Tunturitädyke

text: Tunturitädyke ("Veronica alpina") on monivuotinen matalakasvuinen sinikukkainen tädykelaji ("Veronica"), joka kasvaa tuntureilla ja vuoristoissa. Sen levinneisyysaluetta Euroopassa ovat Fennoskandian tunturialueet, Islanti ja Keski- ja Etelä-Euroopan vuoristot. Suomessa sitä tavataan Pohjois-Lapissa ja se on osittain uhanalainen.


title: Tunturitädyke

text: Tunturitädyke kasvaa 5–15 senttimetriä korkeaksi. Sen lehtien lapa on soikean puikea, laidaltaan ehyt tai matalasti hampainen. Tunturitädykkeen kukintona on enintään kaksi senttimetriä pitkä terttu, joka on aluksi mykerömäisen tiheä ja pitenee kukinnan edetessä. Kukkien perät ovat tukilehtiä lyhyemmät. Niiden teriö on tavallisesti tummansininen, 5–7 mm leveä. Hedelmänä on leveyttään pidempi kota.


title: Tunturitädyke

text: Alalajit eroavat ulkonäöltään toisistaan niin, että tunturitädykkeellä kukkien tukilehdet ovat alta kaljuja ja kota on kalju. Sopulintunturitädykkeellä molemmat ovat karvaisia, sen kota on tiheäkarvainen. Muista tädykelajeista tunturitädyke muistuttaa hieman varputädykettä ("Veronica fruticans") tai orvontädykkeen ("Veronica serpyllifolia") pohjoista alalajia pohjantädykettä (ssp. "humifusa").


title: Tunturitädyke

text: Tunturitädykkeen levinneisyysaluetta Euroopassa ovat Fennoskandian tunturialueet, Islanti ja Keski- ja Etelä-Euroopan vuoristot kuten Alpit. Lajia tai sen kanssa samaan ryhmään kuuluvia lähitaksoneja tavataan hajanaisesti muissakin maanosissa kuten Aasiassa, Grönlannissa ja Pohjois-Amerikassa. Pohjoismaissa tunturitädyke on yleinen vuoristo- ja tunturialueilla Etelä-Norjasta Jäämerelle.


title: Tunturitädyke

text: Tunturitädykkeen nimialalaji kasvaa tunturiseutujen lumenviipymillä, puronvarsilla ja niityillä. Sopulintunturitädykettä tavataan ylätunturien kalkkipitoisilla soraikoilla.


title: Tunturitädyke

text: Suomessa tunturitädyke on harvinainen Pohjois-Lapin kasvi, jota tavataan Enontekiön, Inarin, Sompion ja Kittilän Lapissa. Yleisin se on Enontekiön pohjoisosassa. Tunturitädykkeen samanniminen alalaji kasvaa Suomessa muun muassa kosteilla, rehevillä puronvarsilla ja jokivarsilla. Toinen alalaji sopulintunturitädyke esiintyy hyvin harvinaisena vain Enontekiön luoteisimmassa osassa Kilpisjärven alueella. Se kasvaa kuivalla puronvarsisoraikolla. Sopulintunturitädyke on luokiteltu Suomessa vuonna 2010 vaarantuneeksi, aiemmin vuonna 2000 äärimmäisen uhanalaiseksi.


title: Bouchaib el-Moubarki

text: Bouchaïb el-Moubarki (, s. 12. tammikuuta 1978 Essahel, Marokko) on marokkolainen jalkapalloilija. Hyökkääjänä pelaava el-Moubarki edustaa Marokon pääsarjassa Raja Casablancaa.


title: Bouchaib el-Moubarki

text: El-Moubarki pelasi ensimmäiset vuodet kotimaassaan Marokossa Rachad Bernoussi Casablancassa ja Raja Casablanca. Hän saavutti jälkimmäisessä seurassa kaksi Marokon mestaruutta ja Afrikan Mestarien liigan. Kauden 2000–2001 el-Moubarki siirtyi Qatariin, jossa hän edusti vuosien 2001–2006 aikana Al-Saddia, Al-Rayyania ja Al-Wakrahia. Kaudella 2002–2003 el-Moubarki edusti saudiarabialaista Al-Ahlia. Hän palasi kaudeksi 2006–2007 takaisin Raja Casablancaan, josta hän siirtyi ensimmäistä kertaa Eurooppaan ja Ranskaan Grenoblen riveihin. El-Moubarki vietti seurassa kaksi kautta, jonka aikana hän onnistui tekemään vain kaksi maalia Ranskan Ligue 2:ssa.


title: Bouchaib el-Moubarki

text: Vuonna 2009 el-Moubarki palasi takaisin Marokkoon, jossa hän pelasi aluksi yhden kauden Maghrib Tétouanissa ja siirtyi sen jälkeen vuonna 2010 kolmannen kerran Raja Casablancaan.


title: Bouchaib el-Moubarki

text: Maajoukkuetasolla el-Moubarki edusti Marokkoa vuosina 2000–2008. Hän oli mukana vuoden 2008 Afrikan-kisoissa.


title: Al-Rayyan SC

text: Al-Rayyan Sports Club () on qatarilainen jalkapalloseura, joka perustettiin vuonna 1967. Se on voittanut yhteensä seitsemän Qatarin mestaruutta ja on saavutuksellaan kolmanneksi menestynein seura Qatarin pääsarjassa.


title: Al-Rayyan SC

text: Joukkueen kotistadion on Ahmed bin Ali Stadion, joka sijaitsee Al-Rayyanissa.


title: Kääpiökoit

text: Kääpiökoit (Nepticulidae) on lajirikas Monotrysia-ryhmän perhosheimo. Siihen kuuluvat maailman pienikokoisimmat perhoslajit. Heimon noin 800 lajia on jaettu 11 sukuun ja niitä tavataan kaikissa maanosissa Etelämannerta lukuun ottamatta. Pohjoismaissa lajeja on 98.


title: Kääpiökoit

text: Erittäin pieniä perhosia, joiden siipiväli vaihtelee lajista riippuen 3–10 mm. Siipisuonisto on yksinkertaistunut, mutta etu ja takasiipeä yhdistää frenulum-retinaculum-rakenne, joka tosin on koirailla hyvin yksinkertainen. Siivet ovat tyypillisesti tummanharmaat ja varsin useilla lajeilla etusiivessä on leveä, vaalea poikkiraita. Tuntosarvet ovat lyhyet ja tuntosarven vieressä on chaetosema. Tuntosarven tyvessä on suuri suomutupsu. Imukärsä on lyhyt, mutta ilmeisesti ainakin osa lajeista käyttää sitä nesteiden nauttimiseen.


title: Kääpiökoit

text: Pääsääntöisesti perhoset lentävät hämärässä tai yöllä, mutta muutamassa suvussa on päiväaktiivisia lajeja. Jotkin lajit lentävät myös valolle. Kääpiökoiden lentoaika on alkukesästä ja kaikki samaan lajiin kuuluvat yksilöt aikuistuvat noin 14 vuorokauden sisällä toisistaan. Naaras aloittaa munimisen heti parittelun jälkeen ja laskee tavallisesti vain yhden munan kullekin lehdelle. Munan läpimitta on noin 0,1 mm ja sitä suojaa läpimitaltaan noin 0,3 mm kupumainen suojakuori.


title: Kääpiökoit

text: Toukat ovat lehtimiinaajia ja toukan syömäjäljen ja ravintokasvin perusteella lajit on usein helppoa tunnistaa. Perhosten pienestä koosta johtuen miinat ovat myös helpoin tapa eri lajien etsimiseen. Osa lajeista kovertaa lehtien sijasta puun kuorta tai kasvien siemeniä. Toukkavaiheita on neljä. Toukat ovat täysikasvuisina korkeintaan 5 mm:n pituisia, muodoltaan litteitä, täysin raajattomia ja niiden suuosat suuntautuvat eteenpäin. Eläimen pienestä koosta johtuen yksi miina riittää useimmiten koko toukkakehityksen ajaksi. Joillakin ikivihreillä kasveilla ja ilmaisesti myös joillakin puun kuoressa elävillä elävillä lajeilla toukkakehitys on kaksivuotinen. Toukkakehityksen päätteeksi koteloituminen tapahtuu tiiviin kotelokopan sisään. Kotelokoppa tehdään useimmiten maahan tai karikkeen sekaan miinan ulkopuolelle, vain harvoilla lajeilla miinan sisään. Useimmat lajit talvehtivat täysikasvuisina toukkina kotelokopan sisällä. Perhosen kuoriutuessa kotelo työntyy osittain kotelokopan ulkopuolelle.


title: Kääpiökoit

text: Ainakin heimoissa Braconidae ja Eulophidae tavataan kääpiökoille erikoistuneita loispistiäisiä.


title: Dickie Jones

text: Richard Percy ”Dickie” (myös Dick/Dicky) Jones (25. helmikuuta 1927 Snyder, Texas – 7. heinäkuuta 2014 Northridge, Los Angeles, Kalifornia) oli yhdysvaltalainen näyttelijä. Hänet tunnetaan Pinocchion äänenä vuoden 1940 Disney-elokuvasta "Pinocchio". Hän esiintyi lisäksi muun muassa elokuvassa "A Man to Remember" (1938) sekä 1950-luvun televisiosarjoissa "The Range Rider" ja "Buffalo Bill, Jr.". Jones jatkoi esiintymistä 1960-luvulle ja vaikutti sittemmin kiinteistöalalla.


title: Dickie Jones

text: Jones sai vuonna 1960 tähden Hollywood Walk of Famelle. Hänet nimitettiin vuonna 2000 Disney-legendaksi.


title: Dickie Jones

text: Jones meni vuonna 1948 naimisiin Betty Jonesin kanssa, ja parille syntyi neljä lasta.


title: CHKDSK

text: CHKDSK eli "check disk" on DOS-, OS/2- ja Windows-käyttöjärjestelmissä komento, joka näyttää tiedostojärjestelmän eheyden kiintolevyllä tai levykkeellä ja voi korjata loogisen tiedostojärjestelmän ongelmia.


title: CHKDSK

text: Komento on käynnistettävänä ohjelmana nimellä "CHKDSK.EXE". Vaikkakin eri käyttöjärjestelmät käyttävät samaa nimeä CHKDSK-komennolle, ei se takaa yhteensopivuutta ajotiedostossa muiden käyttöjärjestelmien kanssa.


title: CHKDSK

text: Jos tietokoneessa on NT-pohjainen versio Windowsista, CHKDSK voi myös katsoa fyysisiä ongelmia tai huonoja sektoreita. Tämä versio CHKDSK:sta voi myös korjata joitakin fyysisiä ongelmia ja voi palauttaa vielä luettavissa olevaa tietoa.


title: CHKDSK

text: CHKDSK voidaan ajaa Windows-kuorelta, Windowsin komentotulkista tai Windowsin palautuskonsolista. CHKDSK-ohjelmalle voidaan antaa /R-parametri, jolloin mahdolliset vahingot kiintolevyllä korjataan.


title: Järvitaipaleen linnoitus

text: Järvitaipaleen linnoitus on osa kenraali Aleksandr Suvorovin suunnittelemaa ja rakennuttamaa Kaakkois-Suomen linnoitusjärjestelmää, joka sijaitsee Savitaipalella, noin 40 kilometrin päässä Kärnäkosken linnoituksesta.


title: Järvitaipaleen linnoitus

text: Turun rauhassa 1743 Savitaipale liitettiin Venäjään. Tuohikotin ja Savitaipaleen kautta Lappeenrantaan johtanut tie kulki Matalajärven ja Riihijärven välistä. Suvorov havaitsi alueen sotilaallisen merkityksen aikana, milloin ruotsalaisjoukot marssivat tietä pitkin kohti Lappeenrantaa.


title: Järvitaipaleen linnoitus

text:
Tuohikotissa sijaitseva vuonna 1769 perustettu etuvarustus oli riittämätön estämään ruotsalaisjoukkojen etenemistä, ryhdyttiin 1791 rakentamaan Järvitaipaleen linnoitusta.
Rakennuskustannukset arvioitiin olevan 2614 ruplaa ja 50 kopeekkaa. Linnoitustöissä oli parhaimmillaan 706 sotilasta. Paikalliset talonpojat joutuivat antamaan käyttöön rakennustarvikkeita sekä hevosia.


title: Järvitaipaleen linnoitus

text: Varuskunta koostui kahdesta komppaniasta eli noin 200 sotilaasta. Linnoituksessa oli aseistuksena kuusi tykkiä, myöhemmin määrä lisättiin kymmeneen. Varuskunnan tehtävänä oli viivyttää ruotsalaisten mahdollista hyökkäystä reservien saapumiseen asti.


title: Järvitaipaleen linnoitus

text: Linnoitus pysyi miehitettynä aina Suomen sodan loppuun asti, minkä jälkeen se menetti strategisen merkityksensä. Joukot marssivat pois 1809.


title: Järvitaipaleen linnoitus

text: Linnoituksesta rakennettiin tähdenmuotoinen tähtiskanssi. Se on 196 metriä pitkä ja 106 metriä leveä. Linnoitus koostuu kahdesta bastionista sekä kuudesta tenaljivarustuksesta. Malli on ranskalaisen ratsuväenkenraali Montalembertin kehittämä "le front polygonal", kulmiorintama.


title: Järvitaipaleen linnoitus

text: Keskuslinnakkeen pihalla sijaitsi kasarmirakennus, muonavarasto, ruutikellari, kaivo ja varastorakennus. Linnakkeesta erkanee pohjoiseen 32 metriä pitkä ja seitsemän metriä leveä yhdyskaivanto, joka päättyy nuolenkärjenmuotoiseen reduttiin.


title: Järvitaipaleen linnoitus

text: Molempien bastionien siipien pituus on 15 metriä ja kylkien viisi metriä. Molempien bastionien rintasuojana on 0,7 metriä korkeat maavallit, joissa on useita ampumalovia. Niiden keskellä on viisi metriä pitkät ja kaksi metriä leveät maaluiskat.


title: Järvitaipaleen linnoitus

text: Jokainen kuusi tenaljivarustus muodostuu kahdesta suorassa kulmassa olevasta vallista. Vallien korkeus on 3-4 metriä. Rintasuojana on 0,5 metriä korkea valli, missä oli ampumalovet. Lounaisen tenaljin sisäosissa oli oma kaivo. Koillisen tenaljin sisäosassa sijaitsi ruutikellari.


title: Järvitaipaleen linnoitus

text: Linnoitusta kiertää vallihauta ja eskarppimuuri. Molempien bastionien yhteyteen on tehty kaksi kulmalinnaketta vastavalliin. Varustuksena voidaan pitää myös ulkovallien lähellä oleva estekuopparivistöä.


title: Järvitaipaleen linnoitus

text: Linnakkeen pohjoispuolella sijaitsee nuolenmuotoinen redutti. Se koostuu kahdesta 11 metriä pitkästä sivusta ja kahdeksan metriä pitkästä kyljestä. Maavallissa oli useita ampumalovia. Reduttia kiertää vallihauta.


title: Järvitaipaleen linnoitus

text: Museovirasto inventoi linnoituksen 1966. Tarkempi inventointi suoritettiin 5.-9.2008. Sitä ei ole koskaan korjattu eikä pieniä koekuoppia lukuun ottamatta, siellä ole suoritettu arkeologisia kaivauksia. Tutkimuskohteena linnake on herättänyt Museovirastossa mielenkiintoa, sillä Liikkalan linnakkeen kanssa ne ovat ainoat koskemattomina meidän päiviimme asti säilyneet 1700 -luvun rajalinnoitukset.


title: Lohikäärmetanssi

text: Lohikäärmetanssi () on George R. R. Martinin "Tulen ja jään laulu" -fantasiasarjan viides osa, joka ilmestyi 12. heinäkuuta 2011. Kirjan suomennos on julkaistu kahdessa niteessä, joista ensimmäinen ilmestyi alkuvuodesta 2014 ja toinen saman vuoden elokuussa. Suomentaja on Satu Hlinovsky.


title: Lohikäärmetanssi

text: Kirjan tapahtumat keskittyvät pohjoisen, vapaakaupunkien ja Orjakauppiaanlahden alueelle.


title: Lohikäärmetanssi

text: Kirjan tarina kerrotaan 18 eri hahmon näkökulmasta.


title: Lohikäärmetanssi

text: Pohjoisessa:


title: Lohikäärmetanssi

text: Itäisen Essoksen maanosassa:


title: Lohikäärmetanssi

text: Etelässä:


title: Rusonunna

text: Rusonunna eli nunna ("Nonea pulla") on lemmikkikasveihin kuuluva yksi- tai monivuotinen karhea ruoho.


title: Rusonunna

text: Rusonunnan pysty ja karvainen varsi kasvaa 15–30 senttimetriä pitkäksi. Sen lehdet ovat ovat suikeita ja suippoja. Rusonunnan vähähaarainen kukinto sijaitsee latvassa. Ruskeanpunaisten kukkien teriö on kapean kellomainen ja 5–8 millimetriä leveä. Sen nielussa viisi karvaista kyhmyä.


title: Rusonunna

text: Suomessa rusonunna on harvinainen ja satunnainen Itä-Euroopasta levinnyt tulokas, jota on tavattu lähinnä maan etelä- ja itäosassa. Se on löydetty tienvarsilta ja entisiltä pelloilta.


title: Once Upon a Time in China 3

text: Once Upon a Time in China 3 () on vuonna 1993 julkaistu hongkongilainen taisteluelokuva ja jatko-osa elokuville "Tapahtui kerran Kiinassa" ja "Once Upon a Time in China II". Elokuvan pääosia esittävät Jet Li, Rosamund Kwan, Max Mok, Hung Yan-yan, John Wakefield, Lau Shun, Chiu Chin, Wong Tak-yan, Meng Jin ja Ge Cunzhuang. Elokuvan on ohjannut Tsui Hark. Jet Li ei esiintynyt elokuvan kahdessa seuraavassa jatko-osassa "Once Upon a Time in China IV" ja "Once Upon a Time in China V", mutta hän palasi sarjan päätöselokuvaan "Once Upon a Time in China and America".


title: Rohtorasti

text: Rohtorasti ("Anchusa officinalis") on lemmikkikasveihin kuuluva kaksi- tai monivuotinen karheakarvainen ruoho. Sitä viljellään myös koristekasvina.


title: Rohtorasti

text: Rohtorasti kasvaa 30–80 senttimetriä korkeaksi. Sen lehdet ovat suikeita ja alimmat niistä ruodillisia. Rohtorastin kukintona on toispuolinen viuhko eli kiemura. Kukan verhiö on syvään liuskainen. Teriö on 8–12 millimetriä leveä, väriltään aluksi punainen, lopulta tummanvioletti.


title: Rohtorasti

text: Suomessa rohtorasti on harvinainen Tornion korkeudella saakka tavattu tulokaskasvi. Yleisin se on Ahvenanmaalla, Varsinais-Suomessa ja Uudellamaalla, missä se on muinaistulokas. Rohtorastin kasvupaikkoja Suomessa ovat kylät ja liikennealueet.


title: Sosiaalinen hylkäys

text: Sosiaalinen hylkäys tapahtuu, kun henkilö tarkoituksellisesti jätetään sosiaalisen suhteen tai vuorovaikutuksen ulkopuolelle. Yksilö voi joutua joko yhden henkilön tai ryhmän hylkäämäksi. Hyljeksintä voi olla aktiivista, kuten kiusaamista, tai passiivista, kuten henkilön jättäminen huomiotta. Yksilön kokeminen on suhteellista, ja hyljeksintää voidaan jopa havaita, vaikka sitä ei olisi todellisuudessa tapahtunut.


title: Sosiaalinen hylkäys

text: Vaikka ihmiset ovat sosiaalisia olentoja, on tietyntasoinen sosiaalinen hyljeksintä välttämätön osa elämää. Hyljeksinnästä voi kuitenkin jatkuessaan muodostua ongelma, jos suhde on tärkeä tai yksilö on herkkä hyljeksinnälle. Erityisesti koko ryhmän taholta tapahtuvalla hyljeksinnällä voi olla negatiivisia vaikutuksia.


title: Sosiaalinen hylkäys

text: Hyljeksinnän kokeminen voi johtaa useisiin negatiivisiin ilmiöihin kuten yksinäisyyteen, heikkoon itsetuntoon, aggressiivisuuteen tai masennukseen. Se voi myös aiheuttaa epävarmuuden tunnetta ja korostaa yksilön herkkyyttä hyljeksinnälle.


title: Rauniokilkka

text: Rauniokilkka eli kilkkaruoho ("Cymbalaria muralis") on monivuotinen rentovartinen ratamokasvilaji, jota viljellään koristekasvina. Se kasvaa alkuperäisenä Keski-Euroopassa.


title: Rauniokilkka

text: Rauniokilkan rento varsi kasvaa 10–50 senttimetriä pitkäksi. Pitkäruotisten lehtien lapa on 1–2 cm leveä, muodoltaan puolipyöreän munuaismainen ja matalasti 5–9-liuskainen. Rauniokilkan kukat sijaitsevat yksittäin lehtihangoissa. Kukkien vaalean sinipunainen teriö on huulimainen ja kannuksellinen, kooltaan 8–15 millimetriä. Hedelmänä on reikäluomainen kota.


title: Piiankieli

text: Piiankieli eli ratamoneidonkieli ("Echium plantagineum") on lemmikkikasveihin kuuluva yksivuotinen karkeakarvainen ruohokasvi. Sitä viljellään koristekasvina.


title: Piiankieli

text: Piiankieli kasvaa 10–60 senttimetriä korkeaksi. Sen varsi on pysty tai koheneva ja siirottavasti karvainen. Lehdet ovat muodoltaan puikeat, ylemmät niistä ovat ruodittomat ja herttatyviset. Piiankielen kukintona on toispuoleinen, niukkahaarainen viuhko. Kukan teriö on 1,8–3 cm pitkä, reunoilta ja suonista karvainen, väriltään sinipunainen.


title: Alice: Madness Returns

text: Alice: Madness Returns on Spicy Horsen kehittämä ja Electronic Artsin julkaisema kauhuaiheinen tasohyppelypeli, joka on jatko-osa pelille "American McGee’s Alice". Peli julkaistiin kesäkuussa 2011 Microsoft Windowsille, PlayStation 3:lle ja Xbox 360:lle. Peli perustuu Lewis Carrollin tarinaan "Liisa Ihmemaassa"


title: Alice: Madness Returns

text: Alice on päässyt pois mielisairaalasta, mutta joutunut sen sijaan orpokotiin Lontoon psykiatrille. Alicen hallusinaatiot eivät myöskään ota loppuakseen. Niinpä Alice menee taas Ihmemaahan, toivoen että voisi paeta kaikkea sitä. Se ei kuitenkaan ole mahdollista; Ihmemaan on vallannut suuri pahuus. Ihmemaassa kulkee suuri juna, jonka päämääränä on tuhota Alice, hänen muistonsa ja Ihmemaansa.


title: Laidunkarstaohdake

text: Laidunkarstaohdake ("Dipsacus fullonum") on karstaohdakkeiden sukuun kuuluva kaksivuotinen purtojuurikasvi. Se on Pohjoismaissa viljelykasvi. Alkuperäisenä laji kasvaa Etelä-Euroopassa.


title: Laidunkarstaohdake

text: Laidunkarstaohdake kasvaa 80–140 senttimetriä korkeaksi. Sen varsilehdet ovat sahalaitaiset ja tyvestään pareittain yhteenkasvaneet. Laidunkarstaohdakkeen kukintona 4–8 cm pitkä munamainen mykerö. Kukat ovat väriltään vaaleanvioletit, niiden torvi on yhden senttimetrin pituinen. Kukinta alkaa mykerön keskeltä.


title: Al Ain FC

text: Al Ain FC on arabiemiirikuntalainen jalkapallojoukkue. Joukkue perustettiin vuonna 1968. Joukkueen nykyinen omistaja on Mohammed Bin Zayed Al Nahyan ja joukkueen nykyinen päämanageri on Cosmin Olăroiu. Joukkueella on kaksi kotistadionia Hazza bin Zayed Stadium, sekä Tahnoun Bin Mohamed Stadium Al Ainin kaupungissa. Joukkue on Arabiemiraattien menestynein jalkapalloseura 54 turnausvoitollaan ja 14 UAE League voitollaan. Vuonna 2003 joukkue voitti AFC mestaruusliigan mestaruuden kukistamalla loppuottelussa thaimaalaisen BEC Tero Sasana F.C.n lukemin 2 - 1. Joukkue sponsoroi Azerti Motorsport -tallia Superleague Formula kaudella 2008 voittaen yhden osakilpailun.


title: American Pie (elokuvasarja)

text: American Pie on sarja nuortenelokuvia. Sarjan ensimmäinen elokuva "American Pie" sai ensi-iltansa 9. heinäkuuta 1999, ja siitä tuli maailmanlaajuinen populaarikulttuurin ilmiö. Elokuva poiki kaksi jatko-osaa, jotka julkaistiin kahden vuoden välein. Vuosina 2005–2009 julkaistiin neljä spin-off-elokuvaa. Elokuvasarjan varsinainen neljäs elokuva "" sai ensi-iltansa vuonna 2012, kahdeksan vuotta "" -elokuvan jälkeen. Elokuussa 2012 Jon Hurwitz ja Hayden Schlossberg kertoivat tekevänsä viidennen osan. Elokuva kulkee toistaiseksi nimellä "American Pie 5".


title: American Pie (elokuvasarja)

text: Elokuvasarjan alkuperäisissä osissa Jim Levenstein (Jason Biggs) kehittää suhdettaan luokkakaveriinsa Nadiaan (Shannon Elizabeth), ja yhdessä parhaiden kavereidensa Kevin Myersin (Thomas Ian Nicholas), Paul Finchin (Eddie Kaye Thomas) ja Chris Ostreicherin (Chris Klein) kanssa hän yrittää menettää poikuuttaan. Toisessa elokuvassa yhdessä Steve Stiflerin (Seann William Scott) kanssa ystävykset järjestävät juhlat, ja Jim ihastuu Michelle Flahertyyn (Alyson Hannigan). Kolmannessa elokuvassa Jim ja hänen ystävänsä suunnittelevat hänen ja Michellen häitä. Neljäs elokuva tuo yhteen kaikki ensimmäisestä elokuvasta tutut henkilöt näiden kokoontuessa luokkakokoukseen East Great Fallsiin 13 vuotta myöhemmin. Viidennen osan juonesta ja näyttelijöistä ei ole vielä tietoa.


title: American Pie (elokuvasarja)

text: Elokuvat ovat tuottaneet yli 980 miljoonaa Yhdysvaltain dollaria maailmanlaajuisesti.


title: American Pie (elokuvasarja)

text: Spin-off-osat keskittyvät Stiflerin sukulaisiin, joihin lukeutuvat hänen veljensä Matt (Tad Hilgenbrink) ja serkku Erik (John White), Dwight (Steve Talley) ja Scott (John Patrick Jordan). Spin-off-elokuvat julkaistiin suoraan videolle.


title: Vattuvenhokas

text: Vattuvenhokas ("Meganola albula") on pieni, vaalea yöperhonen. Suomessa sitä on tavattu satunnaisesti etelärannikolla harvinaisena harhailijana.


title: Vattuvenhokas

text: Pieni ja vaalea perhonen. Etusiivet ovet leveyteensä nähden lyhyet ja pohjaväriltään valkoiset. Siiven keskiosa on leveälti ruskea ja siinä on tunnusomaisena piirteenä mustanruskea, kaarenmuotoinen poikkijuova. Kaari ei kuitenkaan aina erotu yhtenäisenä. Siiven kärkiosa on ruskea ja siinä on valkoinen aaltoviiru. Siiven etureunassa on lisäksi rivi tummanruskeita pilkkuja. Takasiivet ovat harmaanruskeat, ulkoreunaa kohti tummenevat. Siipiväli 20–22 mm.


title: Vattuvenhokas

text: Lajin voi sekoittaa lähinnä suovenhokkaaseen ("Nola karelica") ja rämevenhokkaaseen ("Nola aerugula").


title: Vattuvenhokas

text: Vattuvenhokasta tavataan laajasti Espanjasta ja Etelä-Englannista Keski-Euroopan ja Etelä-Baltian kautta Ukrainaan ja edelleen Venäjän eteläosien poikki Kiinaan ja Taiwanille. Pohjoismaissa se on tulokas, jonka ensimmäiset havainnot ovat Etelä-Ruotsista 1940-luvulta. Suomesta ensimmäinen havainto on vuodelta 2002. Suomessa vattuvenhokas on satunnainen harhailija, jota on tavattu satunnaisesti Etelä-Karjalan ja itäisen Uudenmaan rannikolla sekä Ahvenanmaalla. Havainnot on tehty heinäkuussa. Etelämpänä lentoaika on heinä-elokuussa.


title: Vattuvenhokas

text: Vattuvenhokkaan tyypillinen elinympäristö on avoin ja lämmin maasto, jonka maaperä on usein kalkkipitoinen. Tyypillisesti sitä tavataan hiekkamailla, rannoilla ja metsien reunoilla. Laji on enimmäkseen paikoittainen, mutta sillä on vaellustaipumista, minkä vuoksi yksilöitä voi tavata kaukanakin tyypillisen elinympäristön ulkopuolella. Laji on esiintymispaikallaan tavallisesti suhteellisen harvalukuinen, mutta yksilömäärät vaihtelevat vuosittain paljon. Perhonen lepää päivisin hyvin piiloutuneena, eikä sitä tavata luonnossa lepopaikastaan käytännössä koskaan. Molemmat sukupuolet aloittavat lentonsa hämärän laskeuduttua ja jatkavat keskiyöhön, joskus lento alkaa kuitenkin jo ennen auringonlaskua. Koiraat tulevat valolle tyypillisesti hieman ennen keskiyötä ja huomattavasti naaraita runsaammin.


title: Vattuvenhokas

text: Naaras tuottaa luultavasti vain noin 50 munaa, jotka se asettelee yksitellen lehtien alapinnoille, lähelle lehtiruotia. Toukat kasvavat hitaasti loppukesän aikana ja talvehtivat kuolleisiin lehtiin naamioituneina karikkeen joukossa. Keväällä toukat aktivoituvat ja viettävät huomaamatonta elämää piilotellen lehtien alla. Toukat ovat täysikasvuisia kesäkuun alussa ja koteloituvat oksalle rusehtavan, veneenmuotoisen kotelokopan sisään.


title: Vattuvenhokas

text: Toukan ravintokasveja ovat sinivatukka ("Rubus caesius") sekä karhunvatukat ("Rubus"), joskus myös muut ruusukasvit.


title: Uskonnollinen ihminen (kirja)

text: Uskonnollinen ihminen () on vuonna 1999 ilmestynyt kirja uskontopsykologiasta. Teoksen on suomentanut Owe Wikström ja suomennoksen on julkaissut kristillinen kustantamo Kirjapaja vuonna 2009. Kirja on käännetty alkuteoksen 5., uudistetusta painoksesta.


title: Sukakarstaohdake

text: Sukakarstaohdake ("Dipsacus strigosus") on karstaohdakkeiden sukuun kuuluva kaksivuotinen purtojuurikasvi. Alkuperäisenä laji kasvaa Kaakkois-Euroopassa ja Etu-Aasiassa. Pohjoismaiden eteläosissa sukakarstaohdake on melko harvinainen, Suomen etelärannikolla hyvin harvinainen tulokaskasvi.


title: Sukakarstaohdake

text: Sukakarstaohdake kasvaa 50–200 senttimetriä korkeaksi. Se on ulkonäöltään kuten karvakarstaohdake ("Dipsacus pilosus"), mutta mykerö on suurempi, 2,5–4 cm leveä. Mykerön tukilehdet ovat 1,5–2 cm pitkät. Sukakarstaohdakkeen kukkien teriö on keltainen.


title: Tammivenhokas

text: Tammivenhokas ("Meganola strigula") on pieni ja harmaa yöperhoslaji.


title: Tammivenhokas

text: Pieni ja harmaankirjava perhoslaji. Etusiivet ovat lyhyet ja leveät. Niiden pohjaväri on vaaleanharmaa ja siipi on keskiosastaan laajalti tasaisen vaalea. Tyvi- ja kärkiosa ovat tummemmat ja eroavat keskiosasta selvien mustanharmaiden poikkiviivojen perusteella. Siiven etureunassa on rivi tummia täpliä ja siiven päällä on kolme kellertävää suomutäplää. Takasiivet ovat ruskeanharmaat ja niissä erottuu himmeä, tumma keskitäplä. Siipiväli on 20–22 mm.


title: Tammivenhokas

text: Tammivenhokkaan elinalue ulottuu Iberian niemimaalta Keski-Euroopan poikki Baltiaan ja Uralille. Suomessa lajin levinneisyys painottuu selvästi Ahvenanmaalle, Turun saaristoon ja Varsinais-Suomeen, mutta sitä tavataan nykyisin itäänpäin koko etelärannikon pituudelta. Perhoset ovat lennossa yhtenä sukupolvena heinäkuun alusta elokuulle. Lento on paikoittain lyhytaikainen. Joskus lajilla on syyskuussa havaittu toisen sukupolven yksilöitä.


title: Tammivenhokas

text: Lämpimien ja kuivien lehtimetsien ja pensaikkojen piilotteleva perhonen, jota ei tavata tyypillisen elinympäristönsä ulkopuolella. Lento alkaa hämärän laskeutumisesta ja jatkuu keskiyöhön. Molemmat sukupuolet tulevat valolle, mutta koiraat selvästi naaraita helpommin. Jonkin verran perhosia tulee myös makealla nesteellä kostutetulle syötille. Päivisin perhoset lepäilevät, luultavasti puiden latvustojen suojissa.


title: Tammivenhokas

text: Naaras munii luultavasti enintään viitisenkymmentä munaa. Toukka syö lehtiä sisältä ulospäin ja jättää jäljelle vain lehtiruodit. Toukat ovat aktiivisia myös päivisin, mutta elävät suurelta osin latvustoissa, joten niitä ei tapaa helposti. Toukka on täysikasvuinen kesäkuun puolivälissä ja koteloituu kovan, ruskean ja veneenmuotoisen kotelokopan sisään oksalle.


title: Tammivenhokas

text: Toukan ravintokasvi on tammi ("Quercus robur"), etelämpänä ilmeisesti myös muutamat muut lehtipuut.


title: Valkonarsissi

text: Valkonarsissi ("Narcissus poëticus") on laajasti koristekasvina viljelty keväisin kukkiva narsissilaji. Sitä tavataan alkuperäisenä Keski- ja Etelä-Euroopassa.


title: Valkonarsissi

text: Valkonarsissi on monivuotinen sipulikasvi, joka kasvaa 20–45 senttimetriä korkeaksi. Sen lehdet ovat 3–13 millimetriä leveät, muodoltaan tasasoukat ja väriltään tummanvihreän sinivihreät. Valkonarsissin tuoksuva, kirjavanvärinen kukka on 3,5–7 senttimetriä leveä. Kukan valkeat kehälehdet ovat 1,5–2,5 cm pitkiä. Keskellä oleva poimuilevareunainen lisäkehä on väriltään keltainen punainen tai oranssi. Valkonarsissin hedelmä on pallomainen kota. Se kukkii keväällä. Laji on ulkonäöltään muunteleva.


title: Valkonarsissi

text: Valkonarsissi risteytyy keltanarsissin ("Narcissus pseudonarcissus") kanssa. Risteymää eli tähtinarsissia ("Narcissus" × "incomparabilis") viljellään myös koristekasvina.


title: Call of Juarez: Bound in Blood

text: Call of Juarez: Bound in Blood on Techlandin kehittämä ja Ubisoftin julkaisema villiin länteen sijoittuva esiosa ensimmäisen persoonan ammuntapelille "Call of Juarez". Peli julkaistiin kesällä 2009 Microsoft Windowsille, PlayStation 3:lle ja Xbox 360:lle.


title: Call of Juarez: Bound in Blood

text: Pelissä pelataan kahdella päähahmolla Raylla ja Thomasilla, jotka kuuluvat McCallin veljeksiin. Ray on veljistä vanhin ja voimakkain ja pelattavuudeltaan aggressiivinen. Thomas on veljeksistä keskimmäinen ja tarkempi sekä parempi hiiviskelyyn. Pelaaja voi valita hahmon lähes joka kentässä. Thomasilla voi käyttää lassoa ja puukkoja, jotka ovat ampuma-aseita hiljaisempia. Juonen ohella pelissä voi myös löytää salaisuuksia (secrets), jotka avautuvat päävalikkoon.


title: Call of Juarez: Bound in Blood

text: Peli sisältää myös monipelin. Verkossa toimiva monipeli on pääosin muiden ampumista.


title: José Luis Moreno

text: José Luis Moreno Barroso eli Joselu (s. 3. maaliskuuta 1991 Cartaya, Espanja) on espanjalainen jalkapalloilija. Hän edustaa Espanjan Segunda Divisiónissa pelaavaa Córdobaa ja on pelipaikaltaan hyökkääjä.


title: Seireenejä, kentaureja ja merihirviöitä

text: Seireenejä, kentaureja ja merihirviöitä: Myyttisten olentojen elämää on vuonna 2002 ilmestynyt Anto Leikolan kirja historiallisista taruolennoista.


title: Association Sportive des Forces Armées Royales (AS.FAR)

text: Association Sportive des Forces Armées Royales () on marokkolainen jalkapalloseura. Marokon pääsarjassa pelaava AS.FAR perustettiin vuonna 1958. Joukkueen menestys vuodet sijoittuvat 1960-luvulle, jolloin se voitti Marokon pääsarjan kuudesti, sekä 2000-vuosikymmenelle saavutettuaan menestystä kotimaan lisäksi Afrikan Confederation Cupissa. Samasta kaupungista on myös paikalliskilpailija FUS Rabat.


title: Bosnia-Hertsegovinan vaakuna

text: Bosnia-Hertsegovinan vaakuna on Bosnia-Hertsegovinan tunnus. Se otettiin käyttöön vuonna 1998, jolloin se korvasi maan itsenäisyyden alusta vuodesta 1992 käytössä olleen vaakunan. Vaakunan aihe on sama kuin maan lipussa. Sininen väri symboloi puolueettomuutta ja keltainen rauhaa. Kolmion sivut symboloivat bosniakkeja, serbejä ja kroaatteja ja tähdet Eurooppaa.


title: Neuchâtelinjärvi

text: Neuchâtelinjärvi (, ) on Sveitsissä Juravuoriston juurella sijaitseva järvi. Järvi laskee Canal del la Thiellen () kautta Bieljärveen ja edelleen Aareen. Se tunnetaan muun muassa eräänä La Tènen kulttuurin tärkeimmistä löytöpaikoista.


title: Neuchâtelinjärvi

text: Neuchâtelinjärvi on noin 38 kilometriä pitkä ja 6–8 kilometriä leveä. Järven suurin syvyys on 153 metriä.


title: Neuchâtelinjärvi

text: Suurimmat kaupungit järven rannalla ovat Neuchâtel ja Yverdon-les-Bains.


title: Live in Hamburg

text: Live in Hamburg on saksalaisen dance-yhtye Scooterin 7. toukokuuta 2010 julkaisema livealbumi. Se on taltioitu Hampurin O2 World -areenalla (silloinen Color Line Arena) 12. maaliskuuta 2010. Albumin mukana tulee DVD tai Blu Ray, joka sisältää materiaalia kyseisestä konsertista.


title: Kuopion Reipas

text: Kuopion Reipas on vuonna 2011 perustettu kuopiolainen yleisurheiluseura. Reipas perustettiin siirtämällä Kuopion NMKY:n yleisurheilujaosto ja Kuopion Sisu-Veikkojen toiminta kokonaisuudessaan uuden seuran alaisuuteen.


title: Kuopion Reipas

text: Seurassa on 350 jäsentä (15.12.2011). Seuran tunnetuimpia urheilijoita ovat muun muassa pikajuoksija Maria Räsänen ja moniottelija Thomas Barrineau.


title: Kuopion Reipas

text: "Kuopion Reipas" -niminen urheilun yleisseura perustettiin alun perin vuonna 1906. Seura jakaantui sittemmin osiin, ja nykyisin sen perinnettä pitää yllä Kuopion Reippaan Voimistelijat.


title: Monacon vaakuna

text: Monacon vaakuna on Monacon tunnus.


title: Monacon vaakuna

text: Vaakunan ruutukuvio on Monacoa hallitsevan Grimaldi-suvun tunnus. Kilvenkannattajina on kaksi munkkia, jotka viittaavat François Grimaldiin, joka munkiksi naamioituneena valtasi Monacon kallion piilottamalla miekkansa kaapunsa alle. Kilven ympärillä on Saint Charlesin ritarikunnan risti ketjuineen. Alla on latinankielinen motto "Deo Juvante", "Jumalan avulla".


title: B.A.P

text:
B.A.P (koreaksi: 비에이피; lyhenne nimestä Best Absolute Perfect) on eteläkorealainen kuusihenkinen hip hop -poikabändi. TS Entertainment perusti yhtyeen vuonna 2012.
B.A.P debytoi kappaleella "Warrior" ja ensimmäinen albumi kantoi samaa nimeä sisältäen Warriorin lisäksi kaksi biisiä ja yhden intron.
Vuonna 2016 B.A.P teki comebackin julkaisten "Feel So Good" nimisen kappaleen.
Julkaisun myötä lähti käyntiin "B.A.P live on earth 2016 world tour" -kiertue. Kiertue kattoi 15 maata ja 30 konserttia, muun muassa Suomen. Suomen konsertti pidettiin Helsingin The Cirkuksessa 11.5.2016.


title: Barbie: Tähkäpää

text: Barbie Tähkäpää on animaatioelokuva vuodelta 2002. Elokuva pohjautuu Grimmin satuun "Tähkäpää". Elokuva on tehty Barbie-tyyliin ja siinä on enemmän hahmoja kuin alkuperäisessä sadussa.


title: John Neumeier

text: John Neumeier (24. helmikuuta 1939 Milwaukee, Wisconsin, Yhdysvallat) on yhdysvaltalainen tanssija, koreografi ja baletinjohtaja. Neumeier muutti 1960-luvulla Saksaan ja on toiminut Hampurin valtionoopperan baletin taiteellisena johtajana ja koreografina vuodesta 1973 ja koko baletin yleisjohtajana vuodesta 1996.


title: John Neumeier

text: Neumeier opiskeli balettia Kööpenhaminassa ja Lontoon kuninkaallisessa baletissa. Hänellä on kanditaattitutkinto ("Bachelor of Arts") englantilaisessa kirjallisuudessa ja teatteritieteessä Marquetten yliopistosta, missä hän myös tuotti ensimmäiset koreografiset työnsä. Marcia Haydée ja Ray Barra havaitsivat Neumeierin lahjakkuuden Lontoossa 1963 ja John Cranko palkkasi tämän heidän suosituksestaan Stuttgartin balettiin, missä hän pian eteni soolotanssijaksi.


title: John Neumeier

text: Ulrich Erfurth palkkasi Neumeierin Frankfurtin baletin johtajaksi 1969, missä hän pian nousi sensaatiomaiseen maineeseen. Tämä johtui erityisesti hänen uusista tulkinnoistaan vanhoista balettiklassikoista, kuten Pähkinänsärkijä, Romeo ja Julia, sekä Dafnis ja Khloe. August Everding toi Neumeierin Hampuriin vuonna 1973, missä tämä on työskennellyt pääosan urastaan. Neumeierin johdolla Hampurin baletista on tullut eräs johtavia Saksan tanssitaiteen keskuksia ja saanut myös kansainvälistä tunnustusta.


title: Liz Williams

text: Elizabeth (Liz) Williams (s. 1965) on brittiläinen kirjailija. Häneltä on suomennettu kolme romaania Rikoskomisario Chen -sarjasta. Williams oli kunniavieraana vuoden 2012 Finnconissa.


title: The Big Mash Up

text: The Big Mash Up on saksalaisen dance-yhtye Scooterin viidestoista studioalbumi, joka julkaistiin 14. lokakuuta 2011. Albumin ensimmäinen single "The Only One" julkaistiin 20. toukokuuta 2011 ja toinen single "David Doesn't Eat" samana päivänä, kuin itse albumi. Albumin kolmas single "C'est Bleu" julkaistiin 2. joulukuuta 2011. Albumista saatavassa rajoitetussa versiossa on alkuperäisen CD:n lisäksi DVD, joka sisältää Scooterin livekonsertin "The Stadium Techno Inferno – Live in Hamburg 2011".


title: The Big Mash Up

text: CD2 (Suck My Megamix):


title: Gabriel Dupont

text: Gabriel Dupont (1. maaliskuuta 1878 – 1. elokuuta 1914) oli ranskalainen säveltäjä.


title: Gabriel Dupont

text: Dupontin parhaana teoksena pidetään oopperaa "Antar" vuodelta 1914. Se esitettiin kuitenkin vasta hänen kuolemansa jälkeen vuonna 1921. "Antar" on aiheeltaan ja melodiikaltaan itämainen. Hän sävelsi myös soitinmusiikkia kuten sinfonisia runoja sekä lauluja.


title: Gabriel Dupont

text: Vuonna 1901 Dupont voitti Prix de Romen.


title: Neuriini

text: Neuriini eli trimetyylivinyyliammoniumhydroksidi (CH=CHN(CH)OH) on ruumiissa bakteerien hajotustoiminnan tuloksena syntyvä myrkky. Se on kvaternaarinen ammomiumyhdiste, koostumukseltaan siirappimaista ainetta jota voidaan löytää aivoista, sapesta sekä mätänevästä lihasta.


title: Constantine (yhtye)

text: Cønstantine on jyväskyläläinen vuonna 2006 perustettu progressiivista metallia soittava yhtye. Yhtye on palkittu Finnish Metal Awardsissa Vuoden tulokas 2011 -palkinnolla.


title: Constantine (yhtye)

text: Yhtye on uransa aikana julkaissut kaksi täyspitkää albumia sekä alkuaikoina muutamia demoja sekä EP julkaisuja. Yhtye solmi joulukuussa 2010 levytyssopimuksen jyväskyläläisen Palokka Recordsin kanssa, joka julkaisi yhtyeen ensimmäisen täyspitkän "Divine Design" 26. lokakuuta 2011.


title: Constantine (yhtye)

text: Yhtye aloitti toisen albuminsa "Resign Duen" äänitykset jyväskyläläisellä SN-Audio-studiolla tammikuussa 2013. Yhtye on kertonut sen olevan tarinavetoinen konseptialbumi, ja se julkaistiin 26. lokakuuta 2013.


title: Constantine (yhtye)

text: Kyseisen albumin julkaisijana toimiva levy-yhtiö Palokka Records julkaisi 1. toukokuuta 2013 ”World Undefined” -kappaleen musiikkivideon YouTube-kanavallaan. Se on ensimmäinen single syksyllä 2013 julkaistavalta kokopitkältä sekä samalla maailman ensimmäinen Samsung Galaxy S4 -älypuhelimella kuvattu musiikkivideo.


title: Constantine (yhtye)

text: Palokka Records kuitenkin ajautui konkurssiin ennen albumin julkaisua, ja yhtye julkaisi lopulta "Resign Due" -konseptialbuminsa itse.


title: Constantine (yhtye)

text: Yhtyeen perustivat elokuussa 2006 toisilleen täysin tuntemattomat muusikot muusikoiden.netin Wanted-palstan välityksellä. Yhtyeen kokoonpano täydentyi ja vakiintui joulukuussa 2006, ja yhtye alkoi välittömästi työstää ensimmäistä demoaan "Master Of Disaster", joka julkaistiin helmikuussa 2007. Constantine nousi ensimmäisen kerran lavalle 11. toukokuuta 2007, jolloin yhtye soitti Salon Bar Maksimissa järjestetyssä Band Marathon -tapahtumassa. Yhtyeen toinen demo, "Time Of Chaos" julkaistiin kesäkuussa 2007.


title: Constantine (yhtye)

text: Yhtye jatkoi tiuhaa levytystahtiaan julkaisemalla vuonna 2008 "Divida Et Impera"-EP:n helmikuussa ja "A Play Of Minds"-demon joulukuussa. "Divida Et Impera"-EP:n päättävä, 14-minuuttinen "The Darkest Grace" on noussut yhtyeen fanien joukossa jonkinlaiseksi kulttisuosikiksi, ja se päätyikin myöhemmin myös yhtyeen ensimmäiselle pitkäsoitolle. Yhtye oli myös yksi vuoden 2008 Ääni ja Vimma -musiikkikilpailun finalisteista.


title: Constantine (yhtye)

text: Loppuvuodesta 2009 Constantine yllätti faninsa ilmoittamalla soittavansa vuoden viimeisellä keikallaan pelkästään seattlelaisen progressiivisen metallin pioneerin Queensrÿchen materiaalia. Yhtye soitti keikalla yhden progressiivisen metallin arvostetuimmista albumeista, "n" kokonaisuudessaan.


title: Constantine (yhtye)

text: Maaliskuussa 2010 yhtye julkaisi "A Future Without A Past" -EP:n, jonka jälkeen yhtye keskittyi säveltämään ja hiomaan materiaalia ensimmäistä kokopitkää varten. EP:n julkaisun jälkeen yhtyeelle tarjottiin levytyssopimusta useilta eri levy-yhtiöiltä, ja Constantine solmi levytyssopimuksen jyväskyläläisen Palokka Recordsin kanssa joulukuussa 2010.


title: Constantine (yhtye)

text: Yhtyeen ensimmäinen kokopitkä "Divine Design" äänitettiin maaliskuussa 2011 ja se julkaistiin 26. lokakuuta 2011. Albumi valittiin julkaisuviikollaan Suomen suurimman metalliwebzinen, Imperiumin, viikon levyksi ja se debytoi Meteli.netin Metal Top 100 -latauslistalla sijalla 1.


title: Constantine (yhtye)

text: 18. helmikuuta 2012 Constantine palkittiin Vuoden tulokas 2011 -palkinnolla Finnish Metal Awards -gaalassa.


title: Constantine (yhtye)

text: Yhtyeen toinen kokopitkä "Resign Due" julkaistiin 26. lokakuuta 2013 ja yhtye on kertonut sen olevan tarinavetoinen konseptialbumi.


title: Constantine (yhtye)

text: Vuonna 2014 yhtyeen perustajajäsen Janne Seppänen erosi yhtyeestä ja yhtye vaihtoi nimensä yksilöivämpään muotoon Cønstantine (ent. Constantine). Uusi kitaristi Jere Kortelainen liittyi yhtyeeseen ja Cønstantine julkaisi ensimmäisen singlensä "Remedy" uudella kokoonpanolla 18. elokuuta. Syksyllä 2014 Cønstantine teki myös uransa ensimmäisen ulkomaankiertueen Iso-Britanniassa soittaen yhdeksän keikkaa 28. elokuuta − 6. syyskuuta 2014.


title: Mitä sä siit tiiät (Heeeyyy)

text: "Mitä sä siit tiiät (Heeeyyy)" on rap-kaksikko Jaren & VilleGallen neljäs single. Sen musiikkivideo julkaistiin YouTubessa 8. syyskuuta 2011 ja se julkaistiin iTunes Storessa 3. lokakuuta 2011. Kappaleella vierailevat Ruudolf ja Karri Koira ja se löytyy "Mustaa kultaa" -albumin vinyyliversiolta. Kappaleen musiikkivideolla cameorooleissa nähdään muun muassa Pyhimys ja Gracias. "Mitä sä siit tiiät (Heeeyyy)" nousi Suomen virallisen singlelistan sijalle 18. Myös Latauslistalla kappaleen sijoitus oli 18. sija. Kappale sisältää samplen Cameon kappaleesta "Attack Me With Your Love".


title: Tuomivenhokas

text: Tuomivenhokas ("Nola cucullatella") on pienehkö harmaansävyinen yöperhonen. Suomessa se on levinneisyydeltään eteläinen.


title: Tuomivenhokas

text: Tuomivenhokas on helposti tunnistettava perhonen. Etusiiven pohjaväri on harmaa, mutta sävy vaihtelee yksilöittäin vaaleanharmaasta ruskeanharmaaseen. Sisempi poikkiviiru on musta, kaareva ja leveä ja erottaa voimakkaan tummanruskean tyviosan muusta siivestä. Ulompi poikiviiru on ohut, tumma ja aatoileva. Aaltoviiru on himmeä. Siiven suomutupsut ovat ruskeita ja uloimmaisen suomutupsun vierellä, siiven etureunassa ulomman poikkiviirun kärjessä on tumma täplä. Takasiivet ovat vaaleammat, ja siipiväli on 17–21 mm.


title: Tuomivenhokas

text: Perhosta tavataan Pohjois-Afrikasta ja Iberian niemimaalta Etelä- ja Keski-Eurooppaan. Pohjoisessa levinneisyys ulottuu Etelä-Englantiin ja Skandinavian eteläosiin. Suomessa sitä tavataan paikoittain koko etelärannikolla Satakunnasta itärajalle sekä Turun saaristossa Ahvenanmaa mukaan lukien. Pohjoisin havainto on Valassaarilta. Laji lentää yhtenä sukupolvena heinäkuun alusta elokuun alkuun.


title: Tuomivenhokas

text: Tuomivenhokas on lämpimien pensaikkojen, lehtimetsien, metsänreunojen, puutarhojen ja puistojen asukki. Sitä tavataan tyypillisesti samoilla paikoilla kuin tammivenhokasta. Tyypillisen elinympäristönsä ulkopuolella sitä tapaa vain harvoin. Perhoset lentävät hämärän laskeutumisesta keskiyöhön. Koiraat tulevat usein runsaslukuisina valolle, mutta naaraita on korkeintaan 10 % valolle saapuneista yksilöistä. Päivisin perhonen piilottelee kaarnanraossa tai oksistossa.


title: Tuomivenhokas

text: Naaras munii korkeintaan noin 50 munaa lehtien alapinnoille. Muniva naaras lentää melko matalalla. Munat kuoriutuvat heinä-elokuun vaihteessa, ja toukat elelevät yksinään kunnes vetäytyvät talvilevolle kuorenrakoon tai käärityn lehden sisään. Keväällä toukat kasvavat nopeasti. Ne ovat aktiivisia pääasiassa öisin ja viihtyvät oksien kärkiosissa. Toukat koteloituvat oksille venemäisen kotelokopan sisään touko-kesäkuun vaihteessa.


title: Tuomivenhokas

text: Toukka elää puu- tai pensasmaisilla ruusukasveilla (Rosaceae).


title: Neuroblasti

text: Neuroblasti on varhaishermosolu, eli sellainen alkion solu, josta kehittyy hermosolu eli neuroni.


title: Opioidiantagonistit

text: Opioidiantagonisti on opioidireseptoreihin vaikuttava antagonisti.


title: Opioidiantagonistit

text: Naloksoni ja naltreksoni ovat tavallisimmat opioidiantagonistit, jotka sitoutuvat opioidireseptoreihin voimakkaammin kuin monet agonistina toimivat opioidit. Ne estävät siten opioidien vaikutukset kehossa.


title: Opioidiantagonistit

text: Jotkin opioidiantagonistit omaavat myös omaa agonistista vaikutusta ja voivat vaikuttaa kipua lieventävästi, kun niitä annetaan suurina annoksina opioideihin tottumattomille. Esimerkkejä näistä ovat muun muassa nalorfiini ja levallorfaani. Näiden aineiden analgeettiset vaikutukset ovat kuitenkin rajallisia ja niiden mukana tulee dysforiaa vaikutuksista kappa-opioidireseptoriin. Ne myös aiheuttavat opioidiriippuvaisissa vieroitusoireita.


title: Taison

text: Taison Barcellos Freda, pelaajanimeltään Taison, (s. 13. tammikuuta 1988 Pelotas, Rio Grande do Sul, Brasilia) on brasilialainen jalkapalloilija. Pelipaikaltaan hän on hyökkäävä keskikenttäpelaaja, laituri tai hyökkääjä. Hänen seuransa on ukrainalainen FK Šah’tar Donetsk.


title: Taison

text: Taison siirtyi Metalist Harkovaan brasilialaisesta Internacionalista vuonna 2010 6,3 miljoonan euron siirtokorvauksella. Hän allekirjoitti ukrainalaisseuran kanssa viisivuotisen sopimuksen. Vuonna 2013 Taison siirtyi Šah’tar Donetskiin. Siirtosumma oli noin 12,5 miljoonaa euroa.


title: Jonathan Cristaldo

text: Jonathan Ezequiel Cristaldo (s. 5. maaliskuuta 1989 Ingeniero Budge, Argentiina) on argentiinalainen jalkapalloilija, pelipaikaltaan hyökkääjä. Hän edustaa ukrainalaista Metalist Harkovaa.


title: Jonathan Cristaldo

text: Cristaldo siirtyi Metalistiin tammikuussa 2011 Vélez Sarsfieldista, kun ukrainalaisseura osti 80 prosenttia hänen edustusoikeudestaan viidellä miljoonalla Yhdysvaltain dollarilla.


title: Jonathan Cristaldo

text: Ensimmäisen A-maaottelunsa Argentiinan maajoukkueessa Cristaldo pelasi kesäkuussa 2011 Puolaa vastaan.


title: Haavantuhooja

text: Haavantuhooja ("Acossus terebra") on jokseenkin harvinainen, puuntuhoojiin kuuluva yöperhoslaji.


title: Haavantuhooja

text: Haavantuhooja on melko kookas, selvästi harmaa perhonen, jonka pohjaväriltään harmaissa, melko pitkänomaisissa etusiivissä on selvä tumma, verkkomainen kuvio. Siipien ulkoreuna on selvästi viisto. Takasiivet ovat ruskeat, etusiipiä vaaleammat, ja kuvio erottuu niissä hieman heikommin. Keskiruumiin takaosa on tummanharmaa ja takaruumis tasaisen harmaa ilman vaaleita poikkijuovia. Naaraat ovat selvästi koiraita kookkaampia. Siipiväli on koiraalla 55–64 mm ja naaraalla 68–85 mm.


title: Haavantuhooja

text: Lajin voi helposti sekoittaa paljon yleisempään puuntuhoojaan ("Cossus cossus"). Lajien keskeinen erottava tuntomerkki liittyy haavantuhoojan pienemmän koon ja pitkulaisempien siipien lisäksi tuntosarvissa, joiden jaokkeet ovat haavantuhoojalla syvään kaksihaaraiset.


title: Haavantuhooja

text: Toukka on kookas ja mustaa päätä lukuun ottamatta valkoinen, vain hivenen punertavansävyinen. Toukka ei tuoksu puuntuhoojan tapaan etikkaiselta.


title: Haavantuhooja

text: Haavantuhoojaa esiintyy Pohjois-Espanjasta Keski- ja Etelä-Euroopan kautta Skandinaviaan, Baltiaan, Lähi-Itään ja aina Itä-Siperiaan saakka. Suomessa lajia tavataan paikoittain Etelä- ja Keski-Suomessa. Aikuiset perhoset lentävät kesäkuun lopulta elokuun alkuun.


title: Haavantuhooja

text: Haavantuhooja elää runsaasti haapaa kasvavilla paikoilla. Laji suosii hyvin vahvasti suorassa auringonpaisteessa kasvavia, kookkaita puuyksilöitä. Hyvällä paikalla kasvavaan puuhun naaraat munivat usein, ja puun rungolle voi rungon sisällä elävien toukkien toiminnan seurauksena muodostua tummia kasvannaisia. Aikuiset perhoset ovat yöaktiivisia ja tulevat valolle yön pimeimpään aikaan, mutta lentävät ilmeisesti ainoastaan riittävän lämpiminä öinä. Lisäksi koiras lentää luultavasti vain haistaessaan paritteluvalmiin naaraan tuottaman feromonin, kun naaraan arvellaan lentävän vasta alkaessaan munimaan. Ennen hyönteisten valopyynnin yleistymistä, elintavoiltaan piilottelevaa lajia pidettiin yleisesti suurena harvinaisuutena.


title: Haavantuhooja

text: Naaras munii haavan kuoren koloihin sekä vahingoittuneisiin kohtiin, ja nuoret toukat elävät usein pareittain heti kuoren alla. Toukan kehitys kestää ainakin tavallisesti neljä vuotta ja laji talvehtii toukkana. Ennen viimeistä talvea toukka tekee koteloitumista varten noin 20 cm pitkän käytävän, joka ulottuu miltei kuoreen saakka. Toisin kuin lähisukulaisensa puuntuhooja, haavantuhoojan toukat eivät poistu puusta etsimään koteloitumispaikkaa vaan koteloituvat pitkulaisen kotelokopan sisään toukkakäytävään. Toukka koteloituu varhain keväällä. Se on kotelovaiheessakin hyvin liikkumiskykyinen ja valmiina pakenemaan häiriöstä syvemmälle puuhun. Aikuiset perhoset kuoriutuvat luultavasti iltapäivän lopulla, jolloin kotelo työntyy osittain ulos toukan kovertamasta tunnelista. Kuoriutunut perhonen pakenee nopeasti kotelon luota ja naamioituu suojavärinsä turvin ylemmäs puun rungolle. Vastakuoriutunut perhonen on arka ja lähtee häirittynä helposti lentoon jopa valoisaan aikaan. Kotelokoppia voi löytyä maasta kuoriutumisaukon luota, mutta terveessä puussa kuoriutumisaukko umpeutuu myöhemmin kesän aikana.


title: Haavantuhooja

text: Suomen lajien uhanalaiskartoituksen 2010 perusteella haavantuhooja on luokiteltu vaarantuneeksi (VU).


title: Haavantuhooja

text: Toukka on ainoastaan haavalla ("Populus tremula") elävä monofagi.


title: Daniel Bazán Vera

text: Eduardo Daniel Bazán Vera (s. 5. toukokuuta 1973 Corrientes, Argentiina) on entinen argentiinalainen jalkapalloilija. Hän oli pelipaikaltaan hyökkääjä.


title: Daniel Bazán Vera

text: Bazán Vera on edustanut urallaan kotimaassaan myös Almirante Brownia, Germinalia, Olimpoa, Defensa y Justiciaa, Temperleytä, Atlantaa, Unión de Santa Fetä, Tristán Suárezia, Almagroa ja Atlético Rafaelaa. Kotimaansa ulkopuolella hän on edustanut chileläistä Santiago Morningia vuonna 1998 ja suomalaista Inter Turkua, jossa hän pelasi kahdeksan Veikkausliiga-ottelua kaudella 2002 ja 13 kaudella 2003. Maalinteossa hän ei Veikkausliigassa onnistunut.


title: Zoya Akhtar

text: Zoya Akhtar (s. 14. lokakuuta 1972 Bombay) on intialainen elokuvaohjaaja. Akhtarin ensiohjaus oli vuonna 2009 julkaistu draama "Luck by Chance". Toisesta ohjaustyöstään, vuonna 2011 julkaistusta elokuvasta "Zindagi Na Milegi Dobara", Akhtar sai parhaan ohjaajan Filmfare-palkinnon. Zoyan isä Javed Akhtar on runoilija ja käsikirjoittaja ja veli Farhan Akhtar on myös elokuvaohjaaja.


title: Jesé

text: Jesé Rodríguez Ruíz eli Jesé (s. 26. helmikuuta 1993 Las Palmas) on espanjalainen jalkapalloilija. Hän edustaa Englannin korkeimmalla sarjatasolla Englannin Valioliigassa pelaavaa Stoke Cityä lainalla ranskalaisesta Paris Saint-Germainista ja on pelipaikaltaan laitalinkki.